Onyankopɔn Din Pue Wɔ Kristofo Greek Kyerɛwnsɛm No Mu | NWT\nOnyankopɔn Din Pue Wɔ Kristofo Greek Kyerɛwnsɛm No Mu\nBible ho abenfo gye tom sɛ Tetragrammaton (יהוה) a wɔde gyina hɔ ma Onyankopɔn din no, epue bɛyɛ 7,000 wɔ Bible nkyerɛwee a wodii kan kyerɛwee no fã a ɛne Hebri Kyerɛwnsɛm no mu. Nanso nnipa pii adwene yɛ wɔn sɛ Kristofo Greek Kyerɛwnsɛm no de, edin no ampue wom. Enti ɛnnɛ, wofa Bible pii a, worenhu edin Yehowa no wɔ ɔfã a nkurɔfo taa frɛ no Apam Foforo no mu. Sɛ Hebri Kyerɛwnsɛm no mu nsɛm bi ba Greek Kyerɛwnsɛm no mu, na sɛ Tetragrammaton no pue wɔ hɔ mpo a, wɔn a wɔkyerɛ Bible ase no mu dodow no ara de “Awurade” na ɛhyɛ Onyankopɔn din ankasa no ananmu.\nNanso wɔn a wɔkyerɛɛ Kyerɛw Kronkron—Wiase Foforo Nkyerɛase no ase no anyɛ no saa. Saa Bible no de, edin Yehowa no pue wɔ Kristofo Greek Kyerɛwnsɛm no mu 237. Nea ɛmaa wɔn a wɔkyerɛɛ ase no de edin no baa mu ne nneɛma titiriw abien yi: (1) Greek nsaano nkyerɛwee a ɛwɔ hɔ nnɛ no, ebiara nni hɔ a ɛyɛ tete de a wodii kan kyerɛwee no. Greek nsaano nkyerɛwee a ɛwɔ hɔ nnɛ no, fã kɛse no ara, anyɛ yiye koraa no, ɛyɛ bere a Bible akyerɛwfo dii kan kyerɛw Greek Kyerɛwnsɛm no akyi mfe 200 na wɔyɛɛ ho adwuma. (2) Saa bere no, wɔn a wɔhwɛɛ so kyerɛw bi no sesaa Tetragrammaton no de Greek asɛmfua Kyʹri·os a ɛkyerɛ “Awurade” sii anan. Ebi nso wɔ hɔ a, nea na wɔayiyi Tetragrammaton no afi mu dedaw na wɔhwɛɛ so kyerɛw bi.\nWiase Foforo Bible Nkyerɛase Kuw no, wohui sɛ biribiara kyerɛ sɛ Tetragrammaton no puee tete Greek nsaano nkyerɛwee no mu. Ɛno nti na wɔde Onyankopɔn din no baa Greek Kyerɛwnsɛm no mu no. Wɔn nnyinaso ni:\nHebri Kyerɛwnsɛm a na nkurɔfo de yɛ adwuma wɔ Yesu ne n’asomafo no bere so no, na Tetragrammaton no wom bebree. Bere bi a atwam no, nnipa mmaako mmaako bi gyee saa asɛm yi ho kyim. Nanso seesei, nhwehwɛmufo akohu Hebri Kyerɛwnsɛm no bi a wɔyɛe wɔ asomafo no bere so wɔ baabi a ɛbɛn Qumran. Ɛno ama akyinnyegye no nyinaa to atwa.\nYesu ne n’asomafo no bere so no, na Tetragrammaton no san wɔ Hebri Kyerɛwnsɛm a wɔakyerɛ ase kɔ Greek kasa mu no mu. Tete no, wɔkyerɛɛ Hebri Kyerɛwnsɛm no ase kɔɔ Greek kasa mu, na na wɔfrɛ no Septuagint. Akyiri yi, nkurɔfo hwɛɛ so kyerɛw bi. Saa nsaano nkyerɛwee no, efi tete nyinaa, na abenfo adwene yɛ wɔn sɛ Tetragrammaton no nni mu. Nanso bɛyɛ afe 1950 mu no, nhomanimfo huu Septuagint nsaano nkyerɛwee asinasin bi. Akyɛ paa; Yesu bere so nyinaa na ɛwɔ hɔ. Wohui sɛ wɔde Hebri akyerɛw Onyankopɔn din wom. Ɛno kyerɛ sɛ Yesu bere so no, Bible mu nsɛm a na ɛwɔ Greek kasa mu no, na Onyankopɔn din wom. Bɛyɛ mfe 300 akyi no, wɔyɛɛ Greek Septuagint nsaano nkyerɛwee bi a agye din. Baako ne Codex Vaticanus, ɛnna baako nso ne Codex Sinaiticus. Saa nsaano nkyerɛwee no, na Onyankopɔn din nni Genesis kosi Malaki (nanso tete de no de, na ɛwom). Enti ɛnyɛ nwonwa sɛ nsaano nkyerɛwee a wɔyɛɛ no saa bere no nyinaa, wohwɛ ɔfã a wɔfrɛ no Apam Foforo anaa Greek Kyerɛwnsɛm no mu a, worenhu Onyankopɔn din.\nYesu kaa no pefee sɛ: “M’Agya din mu na mebae.” Ɔsan sii so dua sɛ nnwuma a ɔyɛ nyinaa, ɔyɛ wɔ n’Agya “din mu”\nKristofo Greek Kyerɛwnsɛm no ankasa mpo ma yehu sɛ na Yesu taa ka Onyankopɔn din ho asɛm, na ɔdaa edin no adi kyerɛɛ nkurɔfo. (Yohane 17:6, 11, 12, 26) Yesu kaa no pefee sɛ: “M’Agya din mu na mebae.” Ɔsan sii so dua sɛ nnwuma a ɔyɛ nyinaa, ɔyɛ no n’Agya “din mu.”—Yohane 5:43; 10:25.\nOnyankopɔn honhom na ɔde kaa nnipa ma wɔkyerɛw Kristofo Greek Kyerɛwnsɛm no kaa Hebri Kyerɛwnsɛm no ho. Enti ɛbɛyɛ nwonwa sɛ Yehowa din betumi ayera afi Greek Kyerɛwnsɛm no mu prɛko pɛ. Asomafo no bere so no, osuani Yakobo ka kyerɛɛ Yerusalem mpanyimfo no sɛ: “Simeon aka no pefee ama yɛahu sɛnea Onyankopɔn dan n’ani kɔɔ amanaman no so bere a edi kan na oyii nnipa bi fii wɔn mu de ne din too wɔn so no.” (Asomafo Nnwuma 15:14) Saa bere no, sɛ na obiara nnim Onyankopɔn din anaa obiara mmɔ din no a, anka hena na obehu nea Yakobo repɛ akyerɛ?\nOnyankopɔn din a wɔatwa no tiaa pue wɔ Kristofo Greek Kyerɛwnsɛm no mu. “Haleluya” a ɛwɔ Adiyisɛm 19:1, 3, 4, 6 no, Onyankopɔn din no hyɛ mu. Efi Hebri asɛmfua bi mu, na ɛkyerɛ: “Munyi Yah ayɛ.” “Yah” nso yɛ edin Yehowa a wɔatwa no tiaa. Edin bebree wɔ Kristofo Greek Kyerɛwnsɛm no mu a wonya fii Onyankopɔn din no mu. Yesu mpo, nhoma ahorow bi ka sɛ ne din no kyerɛ “Yehowa Ne Nkwagye.”\nNhoma ahorow a tete Yudafo kyerɛwee no ma yehu sɛ, saa bere no, na Yudafo a wɔyɛ Kristofo no kyerɛw Onyankopɔn din wɔ wɔn nhoma ahorow mu. Yudafo wɔ mmara nhoma bi a wɔfrɛ no Tosefta. Wɔkyerɛw wiei bɛyɛ afe 300 Y.B., na ɛkaa sɛnea na Homeda biara, atamfo hyew Kristofo nhoma no ho asɛm sɛ: “Wɔhyew Asɛmpakafo no nhoma ne minimfo no nhoma. [Minimfo no, wɔkyerɛ mu sɛ wɔyɛ Yudafo Kristofo.] Wɔde guu gya mu ma ɛne Onyankopɔn Din a ɛwom no nyinaa hyew dwerɛbee.” Nhoma koro no ara faa Galileani Yosé a ɔyɛ Rabi anom asɛm kae. Ɔtenaa ase wɔ Yesu awo akyi bɛyɛ mfe 100, na nhoma no se ɔkae sɛ da a ɛnyɛ Homeda no, “na wotwitwa baabi a Onyankopɔn Din pue wɔ [Kristofo nhoma no] mu de sie, na afei wɔhyew nhoma no fã a aka no.”\nBible ho abenfo binom gye tom sɛ, sɛ Hebri Kyerɛwnsɛm no mu nsɛm bi pue wɔ Kristofo Greek Kyerɛwnsɛm no mu, na sɛ Onyankopɔn din wɔ hɔ a, yebetumi agye adi sɛ edin no bɛba hɔ nso. Nsɛm asekyerɛ nhoma bi mu asɛm a n’asɛmti ne “Tetragrammaton in the New Testament” [Tetragrammaton a Ɛwɔ Apam Foforo No Mu] kae sɛ: “Nneɛma bi wɔ hɔ a yebetumi agyina so aka sɛ bere a wɔrekyerɛw Apam Foforo no, sɛ Apam Dedaw no mu nsɛm bi pue wom a, saa nsɛm no nyinaa anaa ne fã bi de, wubehu Tetragrammaton a ɛyɛ Onyankopɔn din Yahwe no wom.” (The Anchor Bible Dictionary) Ɔbenfo George Howard ka sɛ: “Greek Bible [Septuagint] a ɛno ne Kyerɛwnsɛm a na tete asɔre no [anaa Kristofo] kenkan no, esiane sɛ na wɔda so ara kyerɛw [Tetragrammaton] no wom nti, ntease wom sɛ yebegye adi sɛ, sɛ Apam Foforo no akyerɛwfo refa Apam Dedaw no mu asɛm aka a, na wonyi [Tetragrammaton] no mfi mu.”\nBible asekyerɛfo bi a wobu wɔn paa de Onyankopɔn din baa wɔn nkyerɛase mu wɔ Kristofo Greek Kyerɛwnsɛm no mu. Wɔn mu bi de edin no baa wɔn nkyerɛase mu koraa ansa na Wiase Foforo Nkyerɛase no reba. Bible asekyerɛfo no bi Bible ne wɔn ankasa din na edidi so yi: A Literal Translation of the New Testament . . . From the Text of the Vatican Manuscript, Herman Heinfetter (1863); The Emphatic Diaglott, Benjamin Wilson (1864); The Epistles of Paul in Modern English, George Barker Stevens (1898); St. Paul’s Epistle to the Romafo, W. G. Ruterford (1900); The New Testament Letters, J.W.C. Wand, London Sɔfopɔn (1946). Nea ɛka ho bi ne Bible a Pablo Besson kyerɛɛ ase kɔɔ Spanish kasa mu wɔ afe 1919 mu no. Wokan ne Bible no a, wubehu “Jehová” wɔ Luka 2:15 ne Yuda 14. Afei nso, ase hɔ nsɛm a ɛwɔ saa Bible no mu no, emu bɛyɛ 100 twe adwene si mmeae bi a ebia anka ɛsɛ sɛ Onyankopɔn din no ba so. Bɛboro mfe 200 ansa na Bible ahorow a yɛaka ho asɛm yi nyinaa reba no, na nkurɔfo akyerɛ Kristofo Greek Kyerɛwnsɛm no ase kɔ Hebri kasa mu, na na Tetragrammaton no pue wɔ mmeae pii. German kasa nkutoo mu no, anyɛ yiye koraa no, Bible ahorow bɛyɛ 11 na edin “Jehovah” (anaa Hebri asɛm “Yahweh” a wɔde aba German kasa mu) no pue wɔ Kristofo Greek Kyerɛwnsɛm no mu. German Bible asekyerɛfo baanan bi nso, wɔkyerɛw “Awurade” a, na wɔde Onyankopɔn din no ahyɛ nkahyemde mu aka ho. Bible a wɔakyerɛ ase kɔ German kasa mu no, bɛboro 70 na wɔde Onyankopɔn din no hyɛɛ ase hɔ nsɛm mu anaa nkyerɛkyerɛmu afã hɔ.\nOnyankopɔn din a ɛwɔ Asomafo Nnwuma 2:34 wɔ The Emphatic Diaglott (1864) no mu ni. Benjamin Wilson na ɔyɛe\nOnyankopɔn din no pue wɔ Kristofo Greek Kyerɛwnsɛm no mu wɔ Bible a wɔakyerɛ ase kɔ kasa bɛboro ɔha mu. Onyankopɔn din nyɛ na wɔ Bible a wɔakyerɛ ase kɔ kasa ahorow pii mu te sɛ nea wɔka wɔ Afrika, Amerika, Asia, Europe, ne Pacific aman mu no. (Hwɛ kratafa 1742 ne 1743.) Nkyerɛkyerɛmu a yɛadi kan de ama no, ɛno ara bi na ɛmaa Bible asekyerɛfo de Onyankopɔn din baa Bible a ɛwɔ kasa ahorow yi mu. Kasa no bi wɔ hɔ a, nnansa yi ara na wɔrekyerɛ Kristofo Greek Kyerɛwnsɛm no ase akɔ mu. Saa Bible no bi ne Rotuman Bible (1999) a “Jihova” pue wom 51 wɔ nkyekyɛm mmaako mmaako 48 mu no. Baako nso ne Batak (Toba) Bible (1989) a wɔkyerɛɛ ase wɔ Indonesia no; “Jahowa” pue wom 110.\nOnyankopɔn din a ɛwɔ Marko 12:29, 30 wɔ Bible a wɔkyerɛɛ ase kɔɔ Hawaii kasa bi mu ni\nEnti ntease wom paa sɛ obi rekyerɛ Kristofo Greek Kyerɛwnsɛm no ase a, ɔde Onyankopɔn din Yehowa no bɛba mu. Ɛno nti na wɔn a wɔyɛɛ Wiase Foforo Nkyerɛase no nso yɛɛ saa no. Wɔwɔ obu kɛse ma Onyankopɔn din no, na wosuro sɛ wobeyi biribi afi Onyankopɔn Asɛm mu.—Adiyisɛm 22:18, 19.\nKasa a Edidi So Yi Nyinaa, Onyankopɔn Din No Wɔ Kristofo Greek Kyerɛwnsɛm No Mu\n(Kasa a wɔabobɔ din wɔ ha akyi no, kasa ahorow bi wɔ hɔ a, Onyankopɔn din wɔ ase hɔ nsɛm no mu, ebi nso wɔ hɔ a wɔde aba nkyerɛkyerɛmu afã bi mu.)\nShare Share Onyankopɔn Din Pue Wɔ Kristofo Greek Kyerɛwnsɛm No Mu\nnwt kr. 1864-1871


Psalmen 144 HTB - Nnwom 144 ASCB\n1Nkamfoɔ nka Awurade, me Botan,\ndeɛ ɔkyerɛkyerɛ me nsa akodie,\nna ɔkyerɛkyerɛ me nsateaa akodie.\n2Ɔyɛ mʼadɔeɛ Onyankopɔn ne mʼaban,\nmʼabandenden ne me ɔgyefoɔ,\nme kyɛm a mewɔ dwanekɔbea wɔ ne mu;\n3Ao Awurade, hwan ne onipa, a wʼani ku ne ho?\nHwan ne onipa ba, a wodwene ne ho yi?\n4Onipa te sɛ ahomeɛ;\nne nna te sɛ sunsum a ɛretwam.\n5Ao Awurade, firi ɔsoro hɔ na siane bra fam;\nfa wo nsa ka mmepɔ, na ɛmfiri wisie.\n6Soma anyinam na bɔ atamfoɔ no hwete;\nto wo mmemma no ma wɔn nnwane.\n7Tene wo nsa firi soro bra fam;\nfiri nsuo akɛseɛ ho,\nfiri ananafoɔ nsam,\n8wɔn a atorɔ ayɛ wɔn anomu ma,\n9Ao Onyankopɔn, mɛto dwom foforɔ ama wo;\nmɛto dwom wɔ sankuo a nhoma edu gu soɔ so ama wo,\n10ama Ɔbaako a ɔde nkonimdie ma ahemfo,\nna ɔgye ne ɔsomfoɔ Dawid firi akofena kɔdiawuo ano.\n11Gye me na yi me firi\nwɔn a atorɔ ayɛ wɔn anomu ma\n12Afei yɛn mmammarima mmeranteberɛ\nbɛyɛ sɛ afifideɛ a wɔahwɛ so yie,\nna yɛn mmammaa bɛyɛ sɛ adum\na wɔasene de asiesie ahemfie.\n13Yɛn asan bɛyɛ ma.\nAduane ahodoɔ biara bɛba mu bi.\nYɛn nnwan bɛdɔɔso ayɛ mpem mpem,\nayɛ mpemdu du wɔ yɛn mfuo so;\n14yɛn anantwie bɛtwe nnuane a ɛdɔɔso na emu yɛ duru.\nObiara rentumi nnwiri yɛn afasuo ngu;\nna agyaadwotwa remma yɛn mmɔntene so.\nNhyira nka nnipa a wɔn Onyankopɔn ne Awurade.\nASCB : Nnwom 144


KENKAN WƆ Afrikaans Albanian Amharic Arabic Armenian (West) Bicol Bislama Bulgarian Cambodian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Finnish French Garifuna Georgian German Greek Greenlandic Haitian Creole Hiligaynon Hungarian Igbo Iloko Indonesian Isoko Italian Japanese Kimbundu Kirghiz Kongo Korean Latvian Lithuanian Macedonian Malagasy Mixe (North Central) Mizo Moore Myanmar Nahuatl (Northern Puebla) Niuean Norwegian Nzema Oromo Ossetian Pangasinan Papiamento (Aruba) Papiamento (Curaçao) Polish Portuguese Quechua (Ancash) Quechua (Bolivia) Quechua (Cuzco) Rarotongan Romanian Russian Samoan Sepedi Sesotho (Lesotho) Seychelles Creole Sinhala Slovak Slovenian Spanish Sranantongo Swahili Swedish Tagalog Tatar Tetun Dili Thai Tongan Tsonga Tswana Turkish Twi Ukrainian Urdu Vietnamese\n1. Abɔfo yɛ abɔde bɛn?\nAbɔfo yɛ honhom abɔde a wɔte soro. Abɔfo kyɛn nnipa. Nokware Nyankopɔn no nso yɛ honhom, na ɔbɔɔ abɔfo no ansa na ɔrebɔ asase. (Hiob 38:4, 7; Mateo 18:10) Yehowa wɔ abɔfo anokwafo mpempem pii a wɔatwa ne ho ahyia.—Kenkan Dwom 103:20, 21; Daniel 7:9, 10.\n2. Enti abɔfo boa nnipa?\nAbɔfo boaa ɔtreneeni Lot. Kurow a na Lot te mu no, na Onyankopɔn abɔ ne tirim sɛ wɔn bɔne nti ɔbɛsɛe hɔ. Abɔfo baanu ka kyerɛɛ Lot ne n’abusua sɛ wonguan. Kɔkɔbɔ no yɛɛ ebinom sɛ nsɛnkwaa, enti wobuu wɔn ani guu so. Nanso Lot ne ne mmabea tiee abɔfo no kɔkɔbɔ a efi Onyankopɔn hɔ no, na wonyaa nkwa.—Kenkan Genesis 19:1, 13-17, 26.\nBible ka sɛ ɛnnɛ nso abɔfo reboa nnipa; wɔrekyerɛ wɔn a wɔayere wɔn ho reka Onyankopɔn Ahenni ho asɛmpa no kwan. (Mateo 24:14) Asɛmpa a wɔka no, ɛsan yɛ kɔkɔbɔ nso. Ɛte sɛ kɔkɔbɔ a wɔde maa Lot no; ɛnyɛ nsɛnkwaa bi kɛkɛ. Onyankopɔn na ɔnam abɔfo so de ma nnipa.—Kenkan Adiyisɛm 1:1; 14:6, 7.\nSɛ yehyia sɔhwɛ a, Onyankopɔn betumi ama abɔfo ahyɛ yɛn den. Ɔmaa ɔbɔfo hyɛɛ Yesu den.—Kenkan Luka 22:41-43.\nƐrenkyɛ, Onyankopɔn bɛma abɔfo no adwuma foforo bi; ɔbɛma wɔasɛe abɔnefo a wɔde amanehunu ba no nyinaa. Ɛno bɛma adesamma anya anigye ne ahotɔ.—Kenkan 2 Tesalonikafo 1:6-8.\n3. Dɛn na adaemone de yɛ yɛn?\nSɛnea nnipa bebree yɛ asoɔden tia Onyankopɔn wɔ asase so no, saa ara na ɔsoro nso abɔfo pii tew atua tiaa Onyankopɔn. (2 Petro 2:4) Wɔfrɛ abɔfo atuatewfo no adaemone. Nea odi mu kan ne Satan Ɔbonsam. Satan ne n’adaemone no redaadaa adesamma.—Kenkan Adiyisɛm 12:9.\nSatan nam apoobɔ nnwuma, atumfoɔ ne atorosom so adaadaa nkurɔfo atwe wɔn afi Onyankopɔn ho. Enti ntɛnkyea, awudisɛm, ne amanehunu a ɛreteetee adesamma no nyinaa fi Satan.—Kenkan 1 Yohane 5:19.\n4. Ɔkwan bɛn na adaemone fa so daadaa nnipa?\nSatan adaadaa nnipa pii ama wɔabenya adwene sɛ nnipa wu a wɔdan ahonhom ne wɔn kasa. Nanso Bible ka sɛ awufo ntumi nyɛ hwee. (Ɔsɛnkafo 9:5) Adaemone tumi ma nkurɔfo te ɛnne bi te sɛ wɔn ho nipa a wawu de daadaa wɔn. (Yesaia 8:19) Adaemone nam adebisafo, akɔmfo, wɔn a wɔhyɛ abosonkɔm ne nsoromma mu ahwɛfo so daadaa ebinom. Onyankopɔn Asɛm bɔ yɛn kɔkɔ sɛ yɛntwe yɛn ho mfi saa nneɛma no ho. Enti sɛ yɛwɔ ahonhonsɛm anaa asumansɛm ho biribiara a, ɛsɛ sɛ yɛtow gu.—Kenkan Deuteronomium 18:10, 11; Asomafo Nnwuma 19:19.\nSɛ yɛdɔ Yehowa a ɛnsɛ sɛ yesuro adaemone. Sɛ yesua Onyankopɔn Asɛm na yɛde nea yesua no yɛ adwuma a, yɛbɛko atia Ɔbonsam na yɛabɛn Onyankopɔn. Yehowa wɔ tumi koraa sen adaemone no. Sɛ yehia ahoɔden a, n’abɔfo anokwafo no betumi ahyɛ yɛn den.—Kenkan Dwom 34:7; Yakobo 4:7, 8.\nSɛ wopɛ nsɛm pii a, hwɛ nhoma a Yehowa Adansefo atintim yi, Dɛn na Bible Kyerɛkyerɛ Ankasa? ti 10 no.\nShare Share Honhom Abɔde—Dɛn na Wɔyɛ Wɔ Yɛn Abrabɔ Mu?\nw12 7/1 kr. 16-17


Nnetwerɛ (Articles) - Ama Kambon\nAll Twi Uncategorized\nAdetwerɔ “Skhmkht Ea on Love Sublime” na ɛkasa fa ɔdɔ ho nsɛm a ɛwɔ Kemetman mu ho. Wɔ Kemetman mu, mmaa ne mmarima taa twerɔ anwonsɛm faa ɔdɔ a ɔɔmo wɔ ma wɔn ho no ho. Saa anwonsɛm taa wɔ nsɛmfua nson. Ɔɔmo taa twerɔ faa sɛdeɛ ɔɔmo wɔ “yareɛ” a ɔɔmo nte apɔ kɔsi […]\nAdetwerɔ a yɛfrɛ no: “Haiti, Morocco and the AU: A Case Study on Black Pan-Africanism vs. anti-Black continentalism” na ɛkasa afa sɛdeɛ nsonsoneɛ wɔ hɔ wɔ deɛ yɛfrɛ no “All-Africanism” ne “Pan-Africanism” ntam. Berɛ a yɛka sɛ “All-Africanism” ɛkyerɛ sɛ yɛpɛ sɛ Arabfoɔ a wɔ to hyɛ yɛn so ka deɛ ɛsɛ sɛ ɛyɛ Abibiman […]\nFiada a ɛtwaa mu no, yɛkɔɔ KASI. KASI yɛ baabi a nnipa tumi soɛ, a ɛwɔ baabi a yɛfrɛ no Lati-Wote. Nnansa yi ara na yɛasi KASI awie. Berɛ a yɛkɔɔ hɔ no, mesua faa asa ne nnwom a ɛwɔ hɔ no. Na ɛyɛ anika. Afei nso mepɛ sɛdeɛ a wɔde nnɔteɛ ade si adan […]\nBantufoɔ na wɔbɛn Umzansi hɔ. Wɔwɔ abakɔsɛm bebree. Baako na ɛfa sɛdeɛ nnipa baa wiase. Wɔkaa sɛ, ɔbosom bi wɔ hɔ a yɛfrɛ no Ninavanhu-Ma. Na ne ho yɛ fɛfɛ yie. Deɛ ɔdi ne so hene na ɔde Sunsum Krɔnkrɔn. Ninavanhu-Ma na ɔde wiase baeɛ, ɛna ne kunu, a ɔyɛ ɔbosom a ɔde Nkwa Dua, […]\nƐnnɛ mesua faa nnwom bi ho. Nnwom no na ɛkyerɛ sɛ ɛsɛ sɛ yɛdwene nea yɛbɛyɛ ama yɛn nkyirimma a wɔbɛnya ho mfasoɔ daakye ɛfiri sɛ wɔ nnwom yi mu, obi te sɛ akwakoraa a wɔnyini bebree na ɔdwene ne nkwadaa ne nkyirimma ho na ɔduaa kube. Nti ɛsɛ sɛ yɛn na yɛdwene nea yɛbɛyɛ […]\nYɛhwɛɛ ananse ne wɔn ntentan ho nsɛm. Ananse ntentan na ɛtumi boa ananse ayɛ nneɛma pii. Wɔ sene wɔn ntentan na ɛkyɛ dɔnhwere baako. Wɔyɛ anadwo biara. Wɔde kye mmoawa afoforɔ. Ntentan akɛseɛ akɛseɛ no tumi kye nnomaa nketewa. Ananse bi na wɔn nkyerekyere ntentan da. Wɔkɔ ananse afoforɔ hɔ na wɔwe wɔn. Ananse nketewa […]\nNnora yɛsuaa afa mmoa a wɔte nsuo ase. Yɛsuaa afa nsuomnam a wɔn mu bebree wɔ hɔ na deɛ wɔwe nsuomnam na wɔba nkabom sɛ wɔwe wɔn nyinaa, te sɛ nnomaa a wɔdware asuo, bonsu, ne nsuomnam akɛseɛ akɛseɛ. Afei yɛsuaa afa gyata ho. Berɛ a osuo na ɛba bɛtɔ no, mframa bɔ na obobiri […]\nMeresua afa mmoa ho ɛne baabi a wɔretena. Wɔ abibiman mu, yɛwɔ mmoa bebree te sɛ gyata, obibiri, ɔsebɔpɔn ne ɛsono. Nnipa na ɔsono ɛse de yɛ nnuro, enti wɔn mu bebree na wɔawu. Wɔkunkum bɛnkoroɔ bebree nso. Wɔ baabi ara, te sɛ aburokyire anafoɔ anaa atifi, deɛ wɔte hɔ renkunkum mmoa na bebree ase […]\nBragorɔ yɛ Akanfoɔ ayankomadeɛ a yɛyɛ berɛ a mmaa reyɛ aduru ne mpanimfeɛ so. Da a wɔyɛ bragorɔ no, wɔsɔre anɔpatututu na wɔ to nnwom. Abusua ne nnamfo ba na mmaa mpanimfoɔ a wɔagoro wɔn bra dada na wɔboa abaayewa no yi ne ho nwi, abubu ne mmɔwerɛ. Wɔde no kɔdware asiesie no kama. Wɔwie […]\nƐnnɛ, mesuaa afa nkwadaa a wɔn awofoɔ tɔn wɔn sɛdeɛ ɛbɛyɛ a wɔbɛnya sika ade abɔ wɔn abrabɔ. Nanso ɔɔmo ayɛ wɔn ayakayakadeɛ. Wɔma wɔn yɛ adwumaden ayi mpataa kosi berɛ a wɔnyini. Nanso obi wɔ hɔ a wɔboa wɔn na ɔɔmo san kɔ wɔn awofoɔ. Wɔfa nkwadaa no na ɔɔmo boa wɔn anyini ama […]


Ɛster 4 AKCB - Mateusza 4 SZ-PL\nMordekai Pɛ Ɛster Mmoa\n1Bere a Mordekai huu nea wɔayɛ no nyinaa no, ɔtetew ne ntade mu, hyɛɛ atweaatam, de nsõ yɛɛ ne ho, de agyaadwotwa a ano yɛ den faa kuropɔn no mu. 2Ogyinaa ahemfi no pon akyi, efisɛ na wɔmma obi a ɔhyɛ atweaatam no nkɔ mu. 3Na bere a ɔhene no mmara no duu amantam no nyinaa so no, na ɛyɛ osu ne agyaadwo wɔ Yudafo no mu. Wodii mmuada, su twaa agyaadwo a wɔn mu bebree hyehyɛ atweaatam de nsõ ahura wɔn ho.\n4Bere a ɔhemmea Ɛster mmaawa ne ne piamfo bɛkaa Mordekai ho asɛm kyerɛɛ no no, ɛhaw no yiye. Ɔbrɛɛ no ntade sɛ ɔmfa nsi atweaatam no anan, nanso ɔpoe. 5Na Ɛster soma ma wɔkɔfrɛɛ Hatak a ɔyɛ ɔhene piamfo no mu baako a wɔayi no sɛ ne somfo no. Ɔhyɛɛ no sɛ ɔnkɔ Mordekai nkyɛn nkobisa no nea ɛrehaw no, ne nea enti a ɔretwa agyaadwo saa.\n6Enti Hatak kɔɔ Mordekai nkyɛn wɔ aguabɔbea a ɛwɔ ahemfi no pon ano. 7Mordekai kaa asɛm no nyinaa kyerɛɛ no, kaa sika a Haman ahyɛ bɔ sɛ ɔde begu adehye foto mu no, nam so de atɔre Yudafo no ase. 8Mordekai de mmara no sɛso a woyii no Susa a ɛkyerɛ sɛ wonkum Yudafo nyinaa no bae, na ɔde maa Hatak sɛ ɔmfa nkɔma Ɛster. Ɔsan frɛɛ Hatak sɛ ɔnkyerɛ mu nkyerɛ Ɛster, na ɔnsrɛ no sɛ, ɔnkɔ ɔhene no nkyɛn nkɔsrɛ no ahummɔbɔ, na ɔnka bi mma ne nkurɔfo.\n9Enti Hatak san kɔɔ Ɛster nkyɛn kɔkaa Mordekai nkra no. 10Ɛster ka kyerɛɛ Hatak sɛ, ɔnsan mfa nkra nkɔma Mordekai se: 11“Wiase nyinaa nim sɛ obiara a wobɛkɔ ɔhene anim wɔ nʼasennipia mu a wɔntoo nsa mfrɛɛ wo no, owu na wubewu, gye sɛ ɔde ne sika ahempema no kyerɛ wo so. Na ɛbɛyɛ ɔsram ni no, ɔhene no nsomaa sɛ wɔmmɛfrɛ me.” 12Enti Hatak de Ɛster nkra no kɔmaa Mordekai.\n13Mordekai nso de saa mmuae yi maa Ɛster se, “Nsusuw da biara da sɛ, sɛ wokunkum Yudafo no nyinaa a, wubenya wo ti adidi mu wɔ ahemfi hɔ. 14Na sɛ woyɛ komm bere a ɛte sɛɛ mu a, Yudafo no gye betumi afi baabi aba, nanso wo ne wʼabusuafo bewuwu. Nea ɛka ho ne sɛ, ɛsɛ sɛ wuhu sɛ, bere a ɛte sɛɛ yi nti na wɔasi wo hemmea wɔ ahemfi hɔ.”\n15Na Ɛster de mmuae yi kɔmaa Mordekai se, 16“Kɔ na kɔboaboa Yudafo a wɔwɔ Susa no nyinaa ano ntɛm. Nnidi anaa nnom nnansa, anadwo anaa awia. Me ne me mmaawa nso bɛyɛ saa ara. Ɛwɔ mu sɛ, etia mmara de, nanso mɛkɔ akohu ɔhene no na sɛ, ɛsɛ sɛ mewu koraa a, mewu.”\n17Enti Mordekai kɔyɛɛ sɛnea Ɛster ka kyerɛɛ no no.\nAKCB : Ɛster 4


Asetenam Nsɛm: Mmea Ahotefo Abɛyɛ Yehowa Asomfo | Felisa ne Araceli Fernández\nKENKAN WƆ Afrikaans Aukan Baoule Batak (Karo) Batak (Toba) Betsimisaraka (Southern) Bislama Cakchiquel (Western) Cambodian Chitonga Chokwe Chol Cibemba Cinyanja Dangme Drehu Efik English Ewe Fon French Ga Garifuna Greenlandic Haitian Creole Hausa Hmong (White) Iban Igbo Isoko Italian Javanese Karen (S'gaw) Kazakh Kikaonde Kikongo Kiluba Kisi Kisonge Kongo Krio Kwangali Kwanyama Lamba Laotian Lingala Lunda Luvale Maltese Mam Mambwe-Lungu Mauritian Creole Mazatec (Huautla) Mbunda Mixe Mizo Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Ngangela Nias Nigerian Pidgin Nyaneka Nzema Otetela Portuguese Quechua (Ancash) Quechua (Ayacucho) Quechua (Cuzco) Quichua (Imbabura) Saramaccan Sepedi Sesotho (Lesotho) Seychelles Creole Silozi Spanish Swahili (Congo) Swati Tahitian Tiv Tlapanec Tojolabal Totonac Tshiluba Tsonga Tswana Twi Tzeltal Umbundu Urhobo Uruund Venda Wallisian Wayuunaiki Welsh Xhosa Yoruba Zulu\nMmea Ahotefo Abɛyɛ Yehowa Asomfo\nFelisa ne Araceli Fernández anom nsɛm\nBERE bi, me nuabea kumaa Araceli bo fuw me. Ɔteɛɛm sɛ: “Gyae ka na minnyae tie. Mempɛ sɛ woka wo som ho asɛm biara kyerɛ me. Mete a na biribi abɛhyɛ me bo. Mempɛ nea woreyɛ no!” Asɛm a ɔkae no yɛɛ me yaw paa. Seesei madi mfe 91, nanso me werɛ mfii saa asɛm no. Sɛnea Ɔsɛnkafo 7:8 ka no, “asɛm awiei ye sen ne mfiase.”—Felisa.\nFelisa: Wɔtetee me wɔ abusua bi a edi hia mu wɔ Spain. Ná yɛn abusua no yɛ Katolekfo, na na yɛmfa yɛn som nni agorɔ koraa. Nokwasɛm ne sɛ, na m’abusuafo 13 bi wɔ asɔre no mu a, sɛ wɔnyɛ asɔfo a, na wɔyɛ asɔre no adwuma. Ná me wɔfa yɛ ɔsɔfo ne ɔkyerɛkyerɛfo wɔ Katolek sukuu bi mu. Bere a owui no, Pope John Paul II yɛɛ no ɔhotefo de hyɛɛ no anuonyam. Ná me papa yɛ ɔtomfo, na na me maame nso yɛ kua. Ná yɛyɛ anuanom baanum. Me na na meyɛ abakan.\nMidii mfe 12 no, Spainfo twaa wɔn ho koe. Ɔko no akyi no, esiane sɛ aban no ani annye adwene a na me papa kura wɔ amanyɔsɛm ho nti, wɔde no too afiase. Ná ɛyɛ den sɛ me maame benya aduan ama yɛn nyinaa. Enti ɔde me nuabeanom nkumaa baasa, Araceli, Lauri, ne Ramoni kɔtenaa mmea ahotefo (nuns) bi fie wɔ Bilbao. Ɛhɔ de, na wobenya aduan adi.\nAraceli: Saa bere no, na madi mfe 14, na Lauri adi mfe 12, na na Ramoni nso adi mfe 10. Yɛn ani gyinaa yɛn abusuafo paa. Ná yesiesie ahotefo fie hɔ. Mfe mmienu akyi no, mmea ahotefo no de yɛn kɔɔ ahotefo fie kɛse bi mu wɔ Zaragoza. Ná wɔhwɛ nkwakoraa ne mmerewa wɔ hɔ. Adwuma a na yɛyɛ wɔ hɔ de siesie gyaade no ma yɛbrɛe paa.\nFelisa: Bere a wɔde me nuanom no kɔɔ ahotefo fie wɔ Zaragoza no, me maame ne me wɔfa a ɔyɛ ɔsɔfo wɔ yɛn kurom no de me kɔkaa wɔn ho. Ná wɔpɛ sɛ wɔtetew me ne aberante bi a ɔpɛ m’asɛm ntam. Esiane sɛ na medɔ Onyankopɔn nti, na m’ani gye ho sɛ mɛkɔ hɔ bi. Ná mekɔ asɔre daa, na na mepɛ sɛ meyɛ Katolekni ɔsɛmpatrɛwni te sɛ me nuabarima a ɔwɔ Afrika no.\nBenkum: Zaragoza ahotefo fie, Spain; nifa: Nácar-Colunga Bible nkyerɛase\nMihui sɛ merentumi nyɛ nneɛma pii a mepɛ sɛ meyɛ wɔ ahotefo fie hɔ. Ná mmea ahotefo no mpɛ sɛ mekɔsom Onyankopɔn wɔ ɔman foforo so sɛnea na mepɛ no. Ɛno nti, bere a midii afe baako wɔ hɔ no, mesan kɔɔ me kurom kɔhwɛɛ me wɔfa a ɔyɛ ɔsɔfo no. Meyɛɛ efie nnwuma maa no, na na anwummere biara yɛbom de Rosary bɔ mpae. Ná m’ani gye ho paa sɛ mɛhyehyɛ nhwiren asisi asɔredan no mu na masiesie Maria ne “ahotefo” a aka no ahoni.\nAraceli: Bere a mewɔ Zaragoza no, mekaa ntam a edi kan a ɛbɛma mabɛyɛ ɔhotefo no. Ɛno akyi no, mmea ahotefo no tetew me ne me nuanom no ntam. Wɔde me kɔɔ ahotefo fie bi mu wɔ Madrid, na wɔde Lauri kɔɔ ahotefo fie bi mu wɔ Valencia. Ramoni kaa Zaragoza. Madrid na mekaa ntam a ɛto so mmienu a ɛbɛma mabɛyɛ ɔhotefo no. Nnipa pii bɛtenaa ahotefo fie hɔ. Ebinom yɛ sukuufo, na ebinom nso yɛ nnipa a wɔn mfe akɔ anim. Enti na adwuma pii wɔ hɔ a ɛsɛ sɛ meyɛ. Ná meyɛ adwuma wɔ ayaresabea a ɛwɔ ahotefo fie hɔ.\nNá mehwɛ kwan sɛ mɛyɛ ɔhotefo. M’adwene yɛɛ me sɛ yɛde bere pii bɛkenkan Bible na yɛasua. Nanso amma saa. Obiara amfa Bible anyɛ adwuma, na na wɔnka Onyankopɔn anaa Yesu ho asɛm mpo wɔ hɔ. Misuaa Latin kakra; misuaa Katolek “ahotefo” ho ade, na mesom Maria. Nanso mpɛn pii no, yɛyɛɛ adwumaden.\nNneɛma fii ase hyɛɛ me so, na me ho yeraw me. Mihui sɛ ɛsɛ sɛ meyɛ adwuma nya sika de boa m’abusuafo sen sɛ mɛyɛ adwuma wɔ ahotefo fie ma afoforo mmom anya wɔn ho. Enti mekaa me haw no ho asɛm kyerɛɛ mmea ahotefo no panyin paa no. Meka kyerɛɛ no sɛ mepɛ sɛ mifi ahotefo fie hɔ. Nanso ɔde me hyɛɛ dan mu too mu. Ná n’adwene yɛ no sɛ, sɛ ɔyɛ me saa a, ɛbɛma masesa m’adwene.\nMmea ahotefo no yii me fii dan no mu, nanso bere a wohui sɛ mayɛ m’adwene sɛ mefi hɔ no, wɔsan de me hyɛɛ dan mu too mu. Bere a wɔde me hyɛɛ dan mu too mu ne mprɛnsa so akyi no, wɔka kyerɛɛ me sɛ, sɛ mekyerɛw asɛm a edi hɔ yi a, wɔbɛma makɔ. Wɔkae sɛ menkyerɛw sɛ: “Nea enti a mepɛ sɛ mekɔ ne sɛ, mepɛ sɛ mekɔsom Satan mmom sen sɛ mɛsom Onyankopɔn.” Me ho dwiriw me paa. Ɛwom sɛ na mepɛ paa sɛ mifi hɔ de, nanso meyɛɛ m’adwene sɛ merenkyerɛw saa asɛm no. Awiei koraa no, mekae sɛ mepɛ sɛ me ne ɔsɔfo bi kɔkasa. Mekaa nea wɔde ayɛ me no nyinaa kyerɛɛ no. Ɔsɔfo panyin no maa no kwan sɛ obetumi de me asan akɔ Zaragoza ahotefo fie. Midii abosome kakra wɔ hɔ no, wɔmaa me kwan sɛ menkɔ fie. Ɛno akyi bere tiaa bi no, Lauri ne Ramoni nso fii ahotefo fie hɔ.\nNHOMA A ƐMAA YƐN MU PAAPAEE\nFelisa: Bere bi akyi no, mewaree, na me ne me kunu kɔtenaa Cantabria. Ɛyɛ ɔmantam bi a ɛwɔ Spain. Na meda so ara kɔ asɔre. Kwasida bi, ɔsɔfo no de abufuw teɛɛm sɛ, “Monhwɛ saa nhoma yi!” Ɔde Nokware a Ɛde Kɔ Daa Nkwa Mu nhoma no kyerɛɛ yɛn. Ɔkae sɛ, “Sɛ obi ama wo nhoma yi bi a, fa brɛ me anaa kɔtow kyene!”\nNa minni saa nhoma no bi, nanso asɛm a ɔkae no maa m’ani begyee ho. Afei, nna kakra bi akyi no, mmea baanu bi baa me fie. Ná wɔyɛ Yehowa Adansefo, na wɔmaa me saa nhoma no bi. Anadwo no ara, mekenkanee. Bere a mmea no san baa me nkyɛn no, wobisaa me sɛ mepɛ sɛ misua Bible anaa, na mepenee so.\nNokware nhoma no\nEfi me mmofraase nyinaa, na ade a ɛda me koma so paa ne sɛ mɛyɛ nea ɛsɔ Onyankopɔn ani. Afei mihuu Yehowa yiye, na ne ho dɔ a mewɔ no mu yɛɛ den. Ná mepɛ sɛ meka ne ho asɛm kyerɛ obiara. Wɔbɔɔ me asu afe 1973. Bere biara a ɛbɛyɛ yiye no, na mebɔ mmɔden ka nokware no ho asɛm kyerɛ m’abusuafo. Nanso m’abusuafo, ɛnkanka me nuabea Araceli, kae sɛ Adansefo no adaadaa me.\nAraceli: Ateetee a mefaa mu wɔ ahotefo fie hɔ nti me bo fuwii, na na m’ani nnye asɔre no ho bio. Nanso Kwasida biara na mekɔ asɔre de Rosary bɔ mpae. Ná mepɛ sɛ mete Bible ase, enti mebɔɔ mpae sɛ Onyankopɔn mmoa me. Saa bere no ara na Felisa kaa nea wasua ho asɛm kyerɛɛ me no. Ná n’ani gye nea wasua no ho araa ma m’adwene yɛɛ me sɛ gyama biribi reyɛ no. Mannye asɛm a ɔreka no anni.\nAkyiri yi, mesan kɔɔ Madrid kɔyɛɛ adwuma, na ɛno akyi no mewaree. Ná mahyɛ no nsow sɛ wɔn a wɔkɔ asɔre daa no mfa Yesu nkyerɛkyerɛ mmɔ wɔn bra. Wei nti migyaee asɔre kɔ. Afei “ahotefo” oo, Ɔbonsam gya oo, na minnye nni bio. Saa ara nso na na minnye nni sɛ ɔsɔfo betumi de obi bɔne akyɛ no. Metow atoro som ahoni a mewɔ nyinaa gui. Na minnim sɛ nea mereyɛ no ye anaa enye. Ɛwom sɛ na m’abam abu de, nanso mekɔɔ so bɔɔ Onyankopɔn mpae sɛ: “Mepɛ sɛ mihu wo. Boa me!” Mekae sɛ Yehowa Adansefo bɛbɔɔ me pon mu mpɛn pii, nanso mammue wɔn. Ná minnye ɔsom biara nni bio.\nNá me nuabea Lauri te France, na na Ramoni nso te Spain. Bɛyɛ afe 1980 no, wofii ase ne Yehowa Adansefo suaa ade. Saa bere no nyinaa na migye di sɛ wonnim sɛ wɔrekyerɛkyerɛ wɔn atosɛm. Ná m’adwene yɛ me sɛ wɔredaadaa wɔn sɛnea na wɔadaadaa Felisa no. Akyiri yi, mihyiaa Angelines a na me ne no te borɔn baako so. Yɛbɛyɛɛ nnamfo paa. Ná ɔno nso yɛ Yehowa Dansefo. Angelines ne ne kunu bisaa me mpɛn pii sɛ me ne wɔn besua Bible anaa. Ɛwom sɛ na meka sɛ m’ani nnye nyamesom ho de, nanso wohui sɛ na mepɛ sɛ mihu Bible mu. Awiei koraa no meka kyerɛɛ wɔn sɛ: “Sɛ mobɛma mahwɛ m’ankasa Bible mu a, ɛnde mesua!” Ná mewɔ Nácar-Colunga Bible nkyerɛase no bi.\nAWIEI KORAA NO, BIBLE KAA YƐN BOOM\nFelisa: Bere a mebɔɔ asu afe 1973 no, na Adansefo bɛyɛ 70 na wɔwɔ Santander. Ná ɛyɛ Cantabria mantam no ahenkurow. Ná yetwa kwantenten ansa na yɛakɔka asɛmpa no akyerɛ nnipa a wɔwɔ nkuraa ɔhaha pii a ɛwɔ ɔmantam no mu no. Sɛ yɛrekɔka asɛmpa no wɔ nkuraase a, na yɛfa bɔs kosi baabi na afei yɛde kar atoa so.\nMfe pii a atwam no, me ne nnipa bebree asua Bible no na wɔn mu 11 abɔ asu. Ná wɔn a me ne wɔn sua ade no dodow no ara yɛ Katolekfo. Na ɛsɛ sɛ minya wɔn ho abotare. Ná wɔte sɛ me ara, enti ná ebegye bere kakra ansa na wɔahu sɛ nea wogye di no yɛ atoro. Na minim sɛ Bible ne Yehowa honhom nkutoo na ebetumi aboa obi ma wasesa n’adwene na wahu nokware no. (Hebrifo 4:12) Me kunu Bienvenido a na ɔyɛ polisini no bɔɔ asu afe 1979. Bere a me maame fii ase suaa Bible no, ankyɛ na owui.\nAraceli: Bere a me ne Yehowa Adansefo fii ase suaa Bible no, na m’adwene yɛ me sɛ merentumi nnye wɔn nni. Nanso bere bi akyi no, mesesaa m’adwene. Mibehui sɛ Bible na Adansefo no de kyerɛkyerɛ na wɔde mu nsɛm nso bɔ wɔn bra. Mifii ase nyaa Yehowa ne Bible mu gyidi, na m’ani gyei paa. Nkurɔfo a me ne wɔn te borɔn baako so no huu saa nsakrae yi, na wɔka kyerɛɛ me sɛ, “Araceli, nsan w’akyi; kɔ so yɛ nea woreyɛ no!”\nMekae sɛ mebɔɔ mpae sɛ, “Yehowa, meda wo ase sɛ woannyae m’akyi di. Woama manya hokwan pii de ahu Bible mu nokware nimdeɛ—ɛno na na merehwehwɛ.” Mesan paa me nuabea Felisa kyɛw sɛ ɔmfa nsɛm a meka tiaa no no nyinaa nkyɛ me. Efi saa bere no, yɛannye akyinnye bio, na mmom yɛde anigye bɔɔ Bible mu nkɔmmɔ. Mebɔɔ asu afe 1989. Saa bere no, na madi mfe 61.\nFelisa: Seesei madi mfe 91. Me kunu awu, na mintumi nyɛ pii sɛ kan no. Nanso mekenkan Bible da biara da, na bere biara a metumi no, mekɔ asafo nhyiam ne asɛnka.\nAraceli: Ebia na mayɛ ɔbea ɔhotefo pɛn nti, mede anigye kaa Yehowa ho asɛm kyerɛɛ asɔfo ne mmea ahotefo biara a na mihyia wɔn. Me ne wɔn mu binom abɔ nkɔmmɔ a ɛyɛ anigye, na wɔn mu pii agye nhoma ne nsɛmma nhoma. Mekae ɔsɔfo baako bi paa. Bere a me ne no bɔɔ nkɔmmɔ nna kakra no, ogyee asɛm a mereka no toom. Afei, ɔka kyerɛɛ me sɛ: “Baabi a manyin adu yi, ɛhe na metumi akɔ? Dɛn na m’asɔremma ne m’abusuafo bɛka?” Memaa no mmuae sɛ: “Dɛn na Onyankopɔn nso bɛka?” Ohui sɛ nea mereka no yɛ nokware, na mihui sɛ ne werɛ ahow. Nanso ɛyɛɛ me sɛ onni akokoduru a ɔde bɛyɛ nsakrae.\nMe werɛ remfi ɛda a me kunu kae sɛ ɔne me bɛkɔ asafo nhyiam no da. Bere a edi kan a ɔkɔɔ asafo nhyiam no, na wadi bɛboro mfe 80. Ɛno akyi no, asafo nhyiam biara ampa ne ti so da. Osuaa Bible na ofii ase yɛɛ asɛnka adwuma. Sɛ mekae sɛnea na me ne no kɔ asɛnka a, na m’ani agye kwa. Aka bosome mmienu ma wabɔ asu na owui.\nFelisa: Mifii ase som Yehowa no, me nuanom nkumaa baasa no sɔre tiaa me, nanso akyiri yi, wɔn nso gyee nokware no. Ɛyɛ ade baako a ɛma m’ani gye paa. Nokware no a wogyei no ama yɛde anigye bɔ yɛn Nyankopɔn Yehowa ne n’Asɛm ho nkɔmmɔ. Merekasa yi, yɛn nyinaa resom Yehowa. *\n^ nky. 29 Araceli adi mfe 87, Felisa adi mfe 91, na Ramoni adi mfe 83. Wɔn nyinaa gu so de nokwaredi resom Yehowa. Lauri wui afe 1990, na ɔno nso de nokwaredi som Yehowa.


Luka 23 - Nkwa Asem (NA-TWI) | Biblica\nLuka 23 - Nkwa Asem (NA-TWI)\n1Afei baguafo no sɔre de Yesu kɔɔ Pilato anim. 2 Wofii ase totoo n’ano se, “Saa onipa yi tu nkurɔfo aso. Ɔmpene so sɛ ɔmanfo tua tow ma Kaesare aban, na ɔfrɛ ne ho sɛ ɔhene Kristo no.”\n3 Eyi maa Pilato bisaa no se, “Wone Yudafo hene no anaa?” Yesu buaa no se, “Ɛno ara na woaka no.”\n4 Pilato ka kyerɛɛ asɔfo mpanyin ne nnipadɔm no se, “Minhu asɛm biara a megyina so abu onipa yi fɔ.”\n5 Nanso wɔn bo antɔ wɔn yam kɔɔ so kae se, “Ɔyɛ ɔmammɔfo. Baabiara a ɔkɔ no, ɔnam ne nkyerɛkyerɛ so de hwanyan nnipa no tia aban. Ɔde ne nkyerɛkyerɛ yi fi Galilea bɛfaa Yudeaman mu nyinaa abedu Yerusalem ha.”\n6 Pilato tee asɛm yi no, obisae se, “Onipa yi yɛ Galileani anaa?”\nWɔde Yesu kɔ Herode anim\n7 Bere a wɔka kyerɛɛ Pilato se Yesu yɛ Galileani no, ɔka kyerɛɛ wɔn se, sɛ ɛte saa de a, wɔmfa no nkɔ ɔhene Herode anim, efisɛ, Galilea hyɛ n’ase. Saa bere no ara nso na ɔhene Herode wɔ Yerusalem. 8 Esiane sɛ wate Yesu ho asɛm na osusuw nso sɛ, sɛ ɔba n’anim a, ɔbɛyɛ anwonwade akyerɛ no no nti, bere a ohuu no no, n’ani gyei yiye, efisɛ, na ɔpɛe sɛ obehu no no, akyɛ.\n9 Wobisabisaa Yesu nsɛm bebree nanso emu biara nni hɔ a oyii ano. 10 Asɔfo mpanyin no ne mmara no akyerɛkyerɛfo no kɔɔ so ara kaa nsɛm a ennim guu no so.\n11 Herode ne n’asomfo no bɔɔ Yesu adapaa, dii ne ho fɛw. Afei Herode hyehyɛɛ no sɛ ɔhene san de no kɔmaa Pilato. 12 Da no ara, Herode ne Pilato a anka wɔyɛ aka no, bɔɔ mu.\nPilato di ma Yesu\n13 Wɔde Yesu kɔmaa Pilato no, ɔfrɛɛ asɔfo mpanyin ne Yudafo mpanyin ne nnipadɔm no, 14 ka kyerɛɛ wɔn se, “Mode onipa yi brɛɛ me se, ɔyɛ obi a ɔnam ne nkyerɛkyerɛ so hwanyan nnipa, tia aban. Mahwehwɛ nsɛm a moka guu ne so mu wɔ mo anim nanso, minhu afobusɛm biara a megyina so mabu no fɔ. 15 Saa ara nso na Herode annya asɛm bi annyina so ammu no fɔ a ɛno nti, wasan de no abrɛ yɛn yi. Ɔnyɛɛ bɔne biara a ɛsɛ sɛ migyina so bu no kumfɔ. 16 Mɛbɔ no mmaa na magyaa no.”\n17 Twam Afahyɛ biara, Pilato gyaa odeduani baako ma wɔn. 18 Pilato kasa no akyi no, nnipadɔm no nyinaa bɔ gyee so se, “Kum no, na gyaa Baraba ma yɛn.” 19 Baraba yi yɛ obi a ɔhwanyan ɔman na ɔsan dii awu nti, wɔde no too afiase.\n20 Pilato kɔɔ so di maa Yesu pɛe sɛ ogyaa no. 21 Nanso wɔsan bɔ gyee so bio se, ‘Bɔ no asɛnnua mu! Bɔ no asɛnnua mu!”\n22 Obisaa wɔn ne mprɛnsa so se, “Adɛn? Dɛn bɔne na wayɛ? Minhu afobusɛm biara a megyina so abu no kumfɔ. Mɛbɔ no mmaa na magyaa no.”\n23 Nanso wɔbɔ gyee so ara maa wɔn nne bu faa Pilato de no so se, ɔmmɔ no asɛnnua mu.\n24 Enti Pilato penee wɔn abisade no so maa wɔn. 25 Wogyaee Baraba a esiane sɛ ɔhwanyanee ɔman san dii awu no nti, wɔde no too afiase no maa wɔn. Na ɔde Yesu maa wɔn sɛnea wɔpɛ no.\n26 Afei wɔde Yesu rekɔ akɔbɔ no asɛnnua mu no, wohyiaa Kireneni bi a wɔfrɛ no Simon sɛ ofi afum reba Yerusalem. Wɔkyeree no, hyɛɛ no ma ɔsoaa Yesu asɛnnua no wɔ ne kɔn ho, dii n’akyi. 27 Nnipadɔm a, mmea a wɔresu retwa agyaadwo fra wɔn mu no, tu dii n’akyi.\n28 Yesu danee ne ho ka kyerɛɛ wɔn se, “Yerusalem mmea, munnsu me na munsu mo ho ne mo mma. 29 Na wɔka se, ‘Bere bi bɛba a, ɛbɛyɛ bere pa ama abonini.’ 30 Saa bere no na wɔbɛka akyerɛ mmepɔw se, ‘Dwiriw gu yɛn so,’ ne nkoko nso se, ‘Kata yɛn so!’ 31 Na sɛ wɔde eyi yɛ me a meyɛ dumono no a, dɛn na wɔde bɛyɛ mo a moyɛ duwui?” 32 Bere a wɔde Yesu rekɔ no, wɔde nnebɔneyɛfo baanu bi kaa ne ho sɛ wonkokum wɔn.\n33 Woduu faako a wɔfrɛ hɔ Golgota no, wɔbɔɔ ɔne nnebɔneyɛfo baanu no asɛnnua mu a ɔbaako wɔ ne nifa na ɔbaako nso wɔ ne benkum.\n34 Yesu kae se, “Agya, fa kyɛ wɔn, efisɛ, wonnim nea wɔreyɛ.” Afei asraafo no kyekyɛɛ ne ntade mu bɔɔ so ntonto fae. 35 Saa bere no na nnipadɔm no gyinagyina hɔ rehwɛ no. Yudafo mpanyimfo no dii ne ho fɛw se, “Ogyee ebinom nkwa; sɛ ose ɔno ne Kristo, Onyankopɔn Ba no a, onnye ne ho nkwa na yɛnhwɛ.”\n36 Asraafo no nso dii ne ho fɛw de nsa a ɛkeka bi brɛɛ no, 37 kae se, “Sɛ wone Yudafo hene no a, gye wo ho nkwa.”\n38 Wɔkyerɛw saa asɛm yi “YUDAFO HENE NO NI!” bɔɔ n’atifi wɔ asɛnnua no so.\n39 Nnebɔneyɛfo baanu a na wɔn nso wɔabɔ wɔn asɛnnua mu no mu baako dii Yesu ho fɛw se, “Ɛnyɛ wo ne Kristo no? Gye wo ho na gye yɛn nso.”\n40 Nanso ɔdebɔneyɛfo a ɔka ho no, kaa n’anim se, “Wunsuro Onyankopɔn? Hu sɛ yɛn nyinaa wɔ afobu koro no ara mu. 41 Yɛn de, saa asotwe yi fata yɛn; yɛn bɔne so akatua na yɛanya yi, na oyi de, ɔnyɛɛ bɔne biara.” 42 Ɔsan kae se, “Yesu, sɛ wudu w’ahenni mu a, kae me.”\n43 Yesu buaa no se, “Merehyɛ wo bɔ sɛ, ɛnnɛ, wobɛka me ho wɔ Paradise.”\n44 Eduu owigyinae no, asase no so nyinaa duruu sum kabii kosii nnɔn abiɛsa. 45 Owia duruu sum na ntama a etwa asɔredan no mu nso mu tew abien.\n46 Yesu teɛɛm dennen se, “Agya, wo nsam na mede me honhom mehyɛ!” Ɔkaa eyi no, ogyaa mu.\n47 Asraafo panyin a na ogyina hɔ no huu nea asi no, oyii Onyankopɔn ayɛ se, “Ampa ara, saa onipa yi yɛ ɔtreneeni.”\n48 Nnipa a wɔbaa hɔ bɛhwɛɛ Yesu asɛnnuambɔ no hui sɛ wawu no, wɔde awerɛhow fii hɔ kɔe. 49 Saa bere no na Yesu nnamfo ne mmea bi a wodii n’akyi fi Galilea bae no gyinagyina akyirikyiri baabi rehwɛ nea ɛrekɔ so no nyinaa.\n50 Na ɔbarima bi wɔ hɔ a wɔfrɛ no Yosef a ofi Arimatea a ɛwɔ Yudaman mu. Saa ɔbarima yi, na ɔyɛ onipa pa a ɔteɛ wɔ Onyankopɔn anim a na ɔretwɛn Onyankopɔn Ahenni a ɛbɛba no. 51 Ɛwom sɛ na ɔyɛ Yudafo baguafo no mu baako de, nanso wampene gyinae a wosisii ne nea wɔyɛe no so. 52 Ɔkɔɔ Pilato nkyɛn kɔsrɛɛ Yesu amu no. 53 Ɔma woyii Yesu amu no maa no, na ɔde nwera kyekyeree no de no kɔtoo ɔboda bi a obiara nnaa mu da no mu. 54 Wosiee Yesu Fida a na Yudafo resiesie wɔn ho atwɛn Homeda no.\n55 Wosiee amu no wiei no, mmea a wodi Yesu akyi fi Galilea no ne Yosef kɔhwɛɛ faako a wɔde no toe ne sɛnea wosiee no fae. 56 Saa mmea yi san wɔn akyi kɔɔ fie kɔhwehwɛɛ nnuhuam ne ngo a wɔde besiesie Yesu amu no nanso esiane sɛ na Homeda no adu nti, wɔtenaa ase komm sɛnea Yudafo mmara kyerɛ no.\nNA-TWI : Luka 23


So Yɛte Nna Edi Akyiri no Mu? Bible Nkɔmhyɛ Renya Mmamu Anaa? | Bible Kyerɛkyerɛ\nSo Yɛte “Nna a Edi Akyiri” no Mu?\nNsɛm a ɛresisi wɔ yɛn bere yi mu bɛn na wɔhyɛɛ ho nkɔm wɔ Bible mu?\nSuban bɛn na Onyankopɔn Asɛm ka sɛ nnipa bɛda no adi wɔ “nna a edi akyiri” no mu?\nNneɛma pa bɛn na Bible hyɛɛ ho nkɔm sɛ ɛbɛba wɔ “nna a edi akyiri” no mu?\n1. Ɛhe na yebetumi ahu nsɛm a ebesisi daakye no?\nSO WOATIE nsɛm ho amanneɛbɔ wɔ radio anaa television so pɛn ma woabisa sɛ, ‘Dɛn na ɛreba wiase yi?’ Awerɛhosɛm sisi mpofirim ma onipa biara nni hɔ a obetumi akyerɛ nea ɛbɛba ɔkyena. (Yakobo 4:14) Nanso, Yehowa nim nea ɛbɛba daakye. (Yesaia 46:10) Ɛnyɛ nneɛma bɔne a ɛresisi wɔ yɛn bere yi so nko na N’asɛm Bible fi teteete hyɛɛ ho nkɔm, na mmom nneɛma a ɛyɛ anigye a ɛbɛba nnansa yi ara nso.\n2, 3. Asɛm bɛn na asuafo no bisaa Yesu, na mmuae bɛn na ɔde mae?\n2 Yesu Kristo kaa Onyankopɔn Ahenni a ɛde abɔnefosɛm bɛba awiei na adan asase paradise ho asɛm. (Luka 4:43) Na nkurɔfo pɛ sɛ wohu bere a Ahenni no bɛba. Nokwarem no, Yesu asuafo no bisaa no sɛ: “Dɛn na ɛbɛyɛ wo mmae ne bere a ɛwɔ hɔ yi awiei ho sɛnkyerɛnne?” (Mateo 24:3) Bere a Yesu rebua no, ɔka kyerɛɛ wɔn sɛ Yehowa Nyankopɔn nkutoo na onim bere pɔtee a bere a ɛwɔ hɔ yi bɛba awiei. (Mateo 24:36) Nanso, Yesu kaa nsɛm bi a ebesisi wɔ asase so bere a aka kakra ma Ahenni no de asomdwoe ne ahobammɔ a edi mũ abrɛ adesamma no kyerɛe. Nea ɔhyɛɛ ho nkɔm no resisi nnɛ!\n3 Ansa na yɛbɛhwehwɛ adanse a ɛkyerɛ sɛ yɛte “bere a ɛwɔ hɔ yi awiei” mu no, ma yensusuw ɔko bi a akɔ so a onipa biara antumi anhu ho kakra. Ɛkɔɔ so wɔ ahonhom atrae a aniwa nhu no, na nea efii mu bae no ka yɛn.\nƆKO A ƐKƆƆ SO WƆ SORO\n4, 5. (a) Bere a wɔde Yesu dii ade sɛ Ɔhene akyi bere tiaa bi no, dɛn na ɛkɔɔ so wɔ soro? (b) Sɛnea Adiyisɛm 12:12 kyerɛ no, dɛn na na ebefi ɔko a ɛbɛkɔ so wɔ soro no mu aba?\n4 Wɔkyerɛkyerɛɛ mu wɔ nhoma yi ti a edi eyi anim no mu sɛ Yesu Kristo bɛyɛɛ Ɔhene wɔ soro wɔ afe 1914 mu. (Daniel 7:13, 14) Yesu nsa kaa Ahenni no akyi bere tiaa bi no, ɔyɛɛ biribi. Bible ka sɛ: “Ɔko baa soro: Mikael [Yesu din foforo] ne n’abɔfo ne ɔtweaseɛ no [Satan Ɔbonsam] koe, na ɔtweaseɛ no ne n’abɔfo ne wɔn koe.” * Satan ne n’abɔfo bɔne, adaemone no, dii nkogu wɔ saa ɔko no mu, na wɔtow wɔn fii soro guu asase so. Onyankopɔn honhom mu mma anokwafo dii ahurusi sɛ wɔatow Satan ne n’adaemone agu. Nanso, na nnipa rennya saa anigye no bi. Mmom no, Bible hyɛɛ nkɔm sɛ: “Asase . . . nnue, efisɛ Ɔbonsam asian aba mo nkyɛn a ne bo afuw denneennen, efisɛ onim sɛ ne bere a aka yɛ tiaa.”—Adiyisɛm 12:7, 9, 12.\n5 Hyɛ nea na ebefi ɔko a ɛbɛkɔ so wɔ soro no mu aba no nsow. Na Satan bo befuw ma ɔde amanehunu aba asase sofo so. Sɛnea wubehu no, yɛte saa amanehunu bere no mu nnɛ. Nanso, ɛbɛyɛ ‘bere tiaa’ bi pɛ. Satan mpo nim saa. Bible frɛ saa bere yi “nna a edi akyiri.” (2 Timoteo 3:1) Hwɛ sɛnea yɛn ani betumi agye sɛ ɛrenkyɛ na Onyankopɔn ayi Ɔbonsam nnwuma nyinaa afi asase so! Ma yensusuw nneɛma bi a wɔhyɛɛ ho nkɔm wɔ Bible mu a ɛresisi mprempren no ho nhwɛ. Saa nneɛma yi da no adi sɛ yɛte nna a edi akyiri no mu na ɛrenkyɛ na Onyankopɔn Ahenni de nhyira a enni awiei abrɛ wɔn a wɔdɔ Yehowa no. Nea edi kan no, ma yensusuw nsɛnkyerɛnne a Yesu kae sɛ ɛbɛhyɛ bere a yɛte mu yi agyirae no mu anan ho nhwɛ.\nNSƐM AKƐSE A EBESISI WƆ NNA A EDI AKYIRI NO MU\n6, 7. Ɔkwan bɛn so na Yesu nsɛm a ɛfa akodi ne aduankɔm ho renya mmamu nnɛ?\n6 “Ɔman bɛsɔre atia ɔman, na ahenni atia ahenni.” (Mateo 24:7) Wokunkum nnipa ɔpepem pii wɔ akodi mu wɔ afeha a etwaam no mu. Britaniani abakɔsɛm kyerɛwfo bi kyerɛwee sɛ: “Afeha a ɛto so 20 no ne afeha a wodii awu wom sen biara wɔ abakɔsɛm mu. . . . Ɛno ne afeha a ɛkame ayɛ sɛ wɔkɔɔ so dii ako wom bere nyinaa, mmere tiawa bi pɛ na na akodi akɛse nkɔ so wɔ baabi.” Worldwatch Institute (ɛyɛ kuw bi a wɔde wɔn ani di nsɛm a ɛkɔ so wɔ wiase akyi) bɔ amanneɛ sɛ: “Nnipa pii a wokunkum wɔn wɔ akodi a ɛkɔɔ so wɔ afeha [a ɛto so 20] no mu yɛ nnipa dodow a wowuwui wɔ akodi a ɛkɔɔ so fi afeha a edi kan Y.B. besi afe 1899 mu no mmɔho abiɛsa.” Efi afe 1914 reba no, nnipa bɛboro ɔpepem 100 na wɔawuwu wɔ akodi mu. Nnipa ɔpepem pii na wɔadi yaw ne awerɛhow esiane sɛ wɔahwere wɔn adɔfo wɔ akodi mu nti. Ebi mpo a, wo nso woahwere wo dɔfo bi wɔ saa kwan yi so.\n7 ‘Aduankɔm bɛba.’ (Mateo 24:7) Nhwehwɛmufo ka sɛ, efi mfirihyia 30 a atwam mu no, aduan aba pii. Nanso, aduankɔm da so wɔ hɔ esiane sɛ nnipa pii nni sika a wɔde bɛtɔ aduan anaa asase a wɔbɛyɛ so afuw nti. Wɔ aman a wonnyaa nkɔso pii mu no, nnipa bɛboro ɔpepepem biako na sika a wodi da koro yɛ dɔla biako anaa ennu saa mpo. Saa nnipa yi mu dodow no ara di kɔm daa. Wiase Nyinaa Akwahosan Ahyehyɛde no bu akontaa sɛ aduan pa a wonnya nni yɛ ade titiriw a ɛma mmofra bɛboro ɔpepem anum wuwu afe biara.\n8, 9. Dɛn na ɛkyerɛ sɛ Yesu nkɔmhyɛ a ɛfa asasewosow ne yaredɔm ho no anya mmamu?\n8 “Asasewosow akɛse bɛba.” (Luka 21:11) Sɛnea U.S. Dwumadibea a Wɔyɛ Abo Mu Nhwehwɛmu kyerɛ no, sɛ wɔkyekyɛm pɛpɛɛpɛ a, asasewosow akɛse 19 na ɛbɛba afe biara. Eyinom ano yɛ den ma ebetumi asɛe adan na apaapae asase. Sɛ wɔkyekyɛm pɛpɛɛpɛ a, asasewosow ahorow a ano yɛ den a etumi sɛe adan koraa sisi afe biara. Kyerɛwtohɔ ahorow a ɛwɔ hɔ kyerɛ sɛ efi afe 1900 no, asasewosow akunkum nnipa bɛboro ɔpepem abien. Amanneɛbɔ bi ka sɛ: “Nkɔanim a wɔanya wɔ mfiridwuma ne adansi ho nimdeɛ mu no ntumi mmoa mmaa nnipa dodow a ekunkum wɔn no so ntewee ahe biara.”\n9 “Ɔyaredɔm . . . bɛba.” (Luka 21:11) Ɛmfa ho nkɔso a wɔanya wɔ aduruyɛ mu no, onyin ne yare ahorow rehaw adesamma. Amanneɛbɔ bi ka sɛ yare ahorow 20 a wonim no yiye a ebi ne nsamanwaw, atiridiinini, ne ayamtunini, asan asɔre kɛse nnansa yi, na nyarewa no bi wɔ hɔ a ɛyɛ den sɛ ɛho nnuru a wɔnom no betumi asa. Nokwarem no, nyarewa foforo 30 na ayi ne ho adi. Emu bi wɔ hɔ a wonnyaa ano aduru na ekunkum nnipa pii.\nNNA A EDI AKYIRI MU NNIPA\n10. Suban ahorow bɛn na wɔhyɛɛ ho nkɔm wɔ 2 Timoteo 3:1-5 a wuhu sɛ nnipa da no adi nnɛ?\n10 Wɔ nsɛm bi a ebesisi wiase a Bible hyɛɛ ho nkɔm akyi no, ɛkaa nnipa suban a ɛbɛsesa wɔ nna a edi akyiri no mu ho asɛm nso. Ɔsomafo Paulo kaa sɛnea nnipa suban bɛyɛ ho asɛm. Yɛkenkan wɔ 2 Timoteo 3:1-5 sɛ: “Nna a edi akyiri mu no, mmere a emu yɛ den bɛba.” Ne fã bi no, Paulo kae sɛ nnipa bɛyɛ\nawofo so asoɔdenfo\nwɔn a wonni nokware\nwɔn a wonni tema\nwɔn a wontumi nni wɔn ho so\nwɔn a wɔyɛ keka\nwɔn a wɔdɔ anigyede sen Nyankopɔn\nwɔn a wɔde nyamesom pa adura wɔn anim, nanso wɔmfa tumi a ɛwom no nni dwuma\n11. Ɔkwan bɛn so na Dwom 92:7 kyerɛkyerɛ nea ɛbɛba abɔnefo so mu?\n11 So nnipa a wɔwɔ baabi a wote no abɛyɛ wɔn a wɔte saa? Akyinnye biara nni ho sɛ wɔabɛyɛ saa. Nnipa a wɔwɔ subammɔne wɔ baabiara. Eyi kyerɛ sɛ ɛrenkyɛ na Onyankopɔn ayɛ biribi, efisɛ Bible ka sɛ: “Abɔnefo fifi sɛ fan, na amumɔyɛfo nyinaa si so sɛ nhwiren a, ɛne sɛ wɔbɛsɛe wɔn korakora.”—Dwom 92:7.\nNNEƐMA PA A ƐBƐBA!\n12, 13. Ɔkwan bɛn so na “nokware nimdeɛ” adɔɔso wɔ “awiei bere” yi mu?\n12 Sɛnea Bible hyɛɛ ho nkɔm no, amanehunu ahyɛ awiei bere yi mu ma. Nanso, nneɛma pa rekɔ so wɔ Yehowa asomfo mu wɔ wiase a ɔhaw ahyɛ mu ma yi mu.\n13 Bible mu nhoma a ɛne Daniel no hyɛɛ nkɔm sɛ: ‘Nokware nimdeɛ bɛdɔɔso.’ Bere bɛn na ɛno bɛba? Wɔ “awiei bere no” mu. (Daniel 12:4) Titiriw efi afe 1914 reba no, Yehowa aboa wɔn a wɔpɛ sɛ wɔsom no nokwarem no ama wɔate Bible ase yiye. Wɔanya Onyankopɔn din ne n’atirimpɔw ho nokware ahorow a ɛsom bo, Yesu Kristo agyede afɔre no, tebea a awufo wom, ne owusɔre ho ntease kɛse. Afei nso, Yehowa asomfo asua sɛ wɔbɛma wɔn abrabɔ so aba wɔn ankasa mfaso na ɛde ayeyi abrɛ Onyankopɔn. Wɔate dwuma a Onyankopɔn Ahenni no di ne sɛnea ebesiesie nneɛma wɔ asase so no ase yiye. Dɛn na wɔde saa nimdeɛ yi yɛ? Saa asɛmmisa yi de yɛn ba nkɔmhyɛ foforo a ɛrenya mmamu wɔ nna a edi akyiri yi mu so.\n“Wɔbɛka ahenni ho asɛmpa yi wɔ asase so nyinaa.”—Mateo 24:14\n14. Ahenni ho asɛmpaka adwuma no atrɛw akodu he nnɛ, na henanom na wɔreka asɛm no?\n14 Yesu Kristo kae wɔ “bere a ɛwɔ hɔ yi awiei” ho nkɔmhyɛ no mu sɛ: “Wɔbɛka ahenni ho asɛmpa yi wɔ asase so nyinaa de adi amanaman nyinaa adanse; ɛno ansa na awiei no bɛba.” (Mateo 24:3, 14) Wɔreka Ahenni ho asɛmpa no—dekode a Ahenni no yɛ, nea ɛbɛyɛ, ne sɛnea yebetumi anya emu nhyira no bi—wɔ aman bɛboro 230 so wɔ kasa bɛboro 400 mu. Yehowa Adansefo ɔpepem pii de nsiyɛ ka Ahenni ho asɛmpa no. Wofi “amanaman ne mmusuakuw ne nnipa ne kasa nyinaa mu.” (Adiyisɛm 7:9) Adansefo no ne nnipa ɔpepem pii a wɔpɛ sɛ wohu nea Bible kyerɛkyerɛ ankasa yɛ ofie Bible adesua a wonnye sika biara. Hwɛ sɛnea saa nkɔmhyɛ no anya mmamu kɛse, ne titiriw no, bere a Yesu hyɛɛ nkɔm sɛ “nnipa nyinaa bɛtan” nokware Kristofo no!—Luka 21:17.\n15. (a) So wugye di sɛ yɛte nna a edi akyiri no mu, na dɛn nti na wugye di? (b) Dɛn na “awiei no” bɛkyerɛ ama wɔn a wɔsɔre tia Yehowa ne wɔn a wɔbrɛ wɔn ho ase hyɛ Onyankopɔn Ahenni ase no?\n15 Bere a Bible nkɔmhyɛ pii renya mmamu nnɛ no, so wunnye ntom sɛ yɛte nna a edi akyiri mu? Sɛ wɔka asɛmpa no ma edu baabi a Yehowa hu sɛ ɛfata a, akyinnye biara nni ho sɛ “awiei no” bɛba. (Mateo 24:14) “Awiei no” kyerɛ bere a Onyankopɔn beyi abɔnefosɛm afi asase so. Yehowa bɛma Yesu ne abɔfo a wɔwɔ tumi no asɛe wɔn a wɔhyɛ da sɔre tia No no nyinaa. (2 Tesalonikafo 1:6-9) Satan ne n’adaemone rennaadaa amanaman no bio. Ɛno akyi no, Onyankopɔn Ahenni de nhyira bɛbrɛ wɔn a wɔbrɛ wɔn ho ase hyɛ ne trenee nniso ase no nyinaa.—Adiyisɛm 20:1-3; 21:3-5.\n16. Dɛn na ɛbɛyɛ papa sɛ woyɛ?\n16 Esiane sɛ Satan nhyehyɛe awiei abɛn nti, ɛsɛ sɛ yebisa yɛn ho sɛ, ‘Dɛn na ɛsɛ sɛ meyɛ?’ Ɛyɛ papa sɛ wobɛkɔ so asua Yehowa ne nneɛma a ɔhwehwɛ fi yɛn hɔ ho ade pii. (Yohane 17:3) Fa nsiyɛ sua Bible. Ma ɛnyɛ wo suban sɛ wo ne afoforo a wɔpɛ sɛ wɔyɛ Yehowa apɛde bɛbɔ daa. (Hebrifo 10:24, 25) Sua nimdeɛ pii a Yehowa Nyankopɔn ada no adi ama nnipa a wɔwɔ wiase nyinaa no, na yɛ nsakrae ahorow a ɛho hia wɔ w’asetram sɛnea ɛbɛyɛ a wubetumi anya Onyankopɔn nhyira.—Yakobo 4:8.\n17. Dɛn nti na abɔnefo sɛe no bɛto nnipa dodow no ara mpofirim?\n17 Yesu hyɛɛ nkɔm sɛ nnipa dodow no ara bebu wɔn ani agu adanse a ɛkyerɛ sɛ yɛte nna a edi akyiri mu no so. Abɔnefo sɛe no bɛba mpofirim. Te sɛ owifo a ɔba anadwo no, ɛbɛto nnipa dodow no ara mpofirim. (1 Tesalonikafo 5:2) Yesu bɔɔ kɔkɔ sɛ onipa Ba no mmae anaa bere a Yesu bedi ade sɛ Onyankopɔn Ahenni no so Hene wɔ nna a edi akyiri no mu bɛyɛ sɛ Noa nna no. Ɔkae sɛ: “Sɛnea nna a edii nsuyiri no anim no, wodidi nomee, mmarima warewaree na wɔde mmea memaa aware kosii da a Noa hyɛn adaka no mu, na wɔanhu kosi sɛ nsuyiri no bae bɛpraa wɔn nyinaa kɔe no, saa ara na onipa Ba no mmae bɛyɛ.”—Mateo 24:37-39.\n18. Yesu kɔkɔbɔ bɛn na ɛsɛ sɛ yetie?\n18 Enti, Yesu ka kyerɛɛ n’atiefo sɛ: “Monhwɛ mo ho so yiye na adidi mmoroso ne asanom ntraso ne asetra mu dadwen anhyɛ mo koma so da, na da no ammɛto mo mpofirim te sɛ afiri. Efisɛ ɛbɛba wɔn a wɔtete asase so baabiara no nyinaa so. Enti, monwɛn, na monsrɛ bere nyinaa na moatumi aguan nneɛma a etwa sɛ esisi yi nyinaa, na moatumi agyina onipa Ba no anim [a mowɔ n’anim dom].” (Luka 21:34-36) Nyansa wom sɛ yebetie Yesu asɛm no. Dɛn ntia? Efisɛ wɔn a wɔwɔ Yehowa Nyankopɔn ne “onipa Ba no,” Yesu Kristo, anim dom no hwɛ kwan sɛ wobenya nkwa wɔ Satan wiase no awiei, na wɔatra ase daa wɔ wiase foforo a anigye wom a abɛn no mu!—Yohane 3:16; 2 Petro 3:13.\n^ nky. 4 Sɛ wopɛ nkyerɛkyerɛmu a ɛkyerɛ sɛ Mikael yɛ Yesu Kristo din foforo a, hwɛ Nkekaho a ɛwɔ kratafa 218-19 no.\nAkodi, aduankɔm, asasewosow, ne ɔyaredɔm na ahyɛ nna a edi akyiri yi agyirae.—Mateo 24:7; Luka 21:11.\nWɔ nna a edi akyiri yi mu no, nnipa pii ayɛ ahopɛfo, sikanibere, wɔdɔ anigyede na wɔnnɔ Onyankopɔn.—2 Timoteo 3:1-5.\nWɔreka Ahenni ho asɛmpa no wɔ wiase nyinaa wɔ nna a edi akyiri yi mu.—Mateo 24:14.\nShare Share So Yɛte “Nna a Edi Akyiri” no Mu?\nbh ti 9 kr. 86-95


Kwadwom 3 AKCB - Lamentations 3 NIV\n1Mene ɔbarima a mahu amane\nwɔ nʼabufuw abaa ano.\n2Wapam me afi ne ho ama manantew\nsum mu na ɛnyɛ hann mu;\n3Ampa ara wama nsa so atia me\nmpɛn bebree, da mu nyinaa.\n4Wama me were ne me nam anyin\nNa wabubu me nnompe.\n5Waka me ahyɛ mu, na watua me ano\nɔde nweenwen ne ahokyere atwa me ho ahyia.\n6Wama matena sum mu\nsɛ wɔn a wɔawuwu dedaw no.\n7Wato ɔfasu atwa me ho ahyia enti mintumi nguan;\nwagu me nkɔnsɔnkɔnsɔn ama matɔ beraw.\n8Mpo sɛ mefrɛ anaasɛ mebɔ mpae srɛ mmoa a\nosiw me mpaebɔ ano.\n9Ɔde abotan asiw me kwan;\nwama mʼakwan ayɛ kɔntɔnkye.\n10Te sɛ sisi a ɔda hɔ retwɛn,\nte sɛ gyata a watɛw,\n11ɔtwee me fii ɔkwan no mu bebaree me\nna ogyaw me a minni mmoa biara.\n12Okuntun ne ta mu\nna ɔde ne bɛmma kyerɛɛ me so.\n13Ɔde bɛmma a efi ne kotoku mu\nhwirew me koma mu.\n14Meyɛɛ akyiwade maa me nkurɔfo nyinaa;\nwɔto akutia nnwom\nde di me ho fɛw da mu nyinaa.\n15Ɔde nhaban nweenwen ahyɛ me ma.\nWama me bɔnwoma anom.\n16Ɔde mmosea abubu me se;\nna watiatia me so wɔ mfutuma mu.\n17Wɔama asomdwoe abɔ me;\nna me werɛ afi yiyedi.\n18Enti mise, “Mʼanuonyam asa,\nnea mede mʼani too so Awurade mu no nyinaa.”\n19Mekae mʼamanehunu wɔ mʼakyinkyinakyinkyin mu,\nnweenwen ne bɔnwoma mu.\nna me kra abotow wɔ me mu.\n21Nanso midwen eyi ho;\nsaa nti mewɔ anidaso.\n22Awurade dɔ kɛse nti yɛnsɛee ɛ.\nNʼayamhyehye nni huammɔ.\n23Ɛyɛ foforo anɔpa biara;\nwo nokwaredi yɛ kɛse.\n24Meka kyerɛ me ho se,\n“Awurade yɛ me kyɛfa, enti mɛtwɛn no.”\n25Awurade ye ma wɔn a wɔn anidaso wɔ ne mu,\nonipa a ɔhwehwɛ no no;\n26Eye sɛ wɔyɛ komm\nde twɛn Awurade nkwagye.\n27Eye ma ɔbarima sɛ ɔsoa konnua no\nwɔ ne mmerantebere mu.\n28Ma ɔntena ase komm,\nefisɛ Awurade de ato ne so.\n29Ma ɔmfa nʼanim nsie wɔ mfutuma mu,\nebia anidaso wɔ hɔ.\n30Ma ɔmfa nʼafono mma nea ɔpɛɛ sɛ ɔbɔ no no\nna ɔnhyɛ no aniwu.\n31Na Awurade ntow onipa biara nkyene koraa.\n32Ɛwɔ mu, ɔde awerɛhow ba de, nanso obenya ayamhyehye.\nNe dɔ kɛse no to rentwa da.\n33Ofi amemenemfe mu de amanehunu\nanaa awerɛhow brɛ nnipa mma.\n34Sɛ wɔde wɔn nan dwerɛw\nnneduafo a wɔwɔ asase no so a,\n35sɛ wotiatia obi ahofadi so\nwɔ Ɔsorosoroni no anim a,\n36anaa sɛ wobu obi ntɛnkyew a,\nAwurade renhu saa nneɛma yi ana?\n37Hena na obetumi aka na wama aba mu\nwɔ bere a ɛnyɛ Awurade na ɔhyɛe?\n38Ɛnyɛ Ɔsorosoroni no anom\nna mmusu ne nnepa fi ana?\n39Adɛn nti na ɛsɛ sɛ ɔteasefo nwiinwii\nbere a wɔatwe nʼaso wɔ ne bɔne ho?\n40Momma yɛnhwehwɛ yɛn akwan mu na yɛnsɔ nhwɛ,\nna yɛnsan nkɔ Awurade nkyɛn.\n41Momma yɛmma yɛn koma ne yɛn nsa so,\nnkyerɛ Onyankopɔn wɔ ɔsoro, na yɛnka se:\n42“Yɛayɛ bɔne, na yɛatew atua\nna wamfa ankyɛ.\n43“Wode abufuw akata wo ho ataa yɛn;\nna woakunkum a woannya ahummɔbɔ.\n44Wode wo ho asie omununkum mu\nnti mpaebɔ biara nnu wo nkyɛn.\n45Woayɛ yɛn atantanne ne nwura\nwɔ amanaman no mu.\n46“Yɛn atamfo nyinaa abaa wɔn anom tɛtrɛɛ\nde tia yɛn.\n47Yɛabrɛ ne ahunahuna ne akukuruhwease,\nmmubui ne ɔsɛe.”\n48Me nusu sen sɛ asuten\nefisɛ wɔasɛe me nkurɔfo.\n49Me nusu bɛsen ara,\n50kosi sɛ Awurade bɛhwɛ\nafi ɔsoro, na wahu.\n51Nea mihu no ma me kra werɛ how,\nme kuropɔn no mu mmea nyinaa nti.\n52Mʼatamfo a menyɛɛ wɔn hwee\npampam me sɛ anomaa.\n53Wɔpɛɛ sɛ wotwa me nkwa so\nna wosiw me abo wɔ amoa mu;\n54nsu bu faa me ti so,\nna ɛyɛɛ me sɛnea wɔrewie me.\n55Mebɔɔ wo din, Awurade\nfii amoa no ase tɔnn.\n56Wotee me sufrɛ: “Nsiw wʼaso\nwɔ me gye sufrɛ ho.”\n57Wutwiw bɛn me bere a mefrɛɛ wo no,\nna wokae se, “Nsuro.”\n58Wo Awurade, wudii mʼasɛm maa me;\nna wugyee me nkwa.\n59Woahu bɔne a wɔayɛ me, Awurade.\nDi mʼasɛm ma me!\n60Woahu wɔn aweretɔ no mu den,\nwɔn pɔw a wɔbɔ tia me no nyinaa.\n61Awurade, woate wɔn ntwirii,\nwɔn pɔw a wɔbɔ tia me no nyinaa,\n62nea mʼatamfo ka no asomsɛm na wɔka no brɛoo\nde tia me da mu nyinaa.\n63Hwɛ wɔn! Sɛ wogyinagyina hɔ anaasɛ wɔtete hɔ,\nwɔto akutia nnwom de di me ho fɛw.\n64Fa nea ɛfata tua wɔn so ka, Awurade,\nnea wɔn nsa ayɛ nti.\n65Pirim wɔn koma,\nna ma wo nnome mmra wɔn so.\n66Fa abufuw taa wɔn, na sɛe wɔn\nfi Awurade ɔsorosoro ase.\nAKCB : Kwadwom 3


Adriana fi Brazil. Ɔkaa sɛ: “Ná mereteetee dodo. Enti meyɛɛ m’adwene sɛ, mekum me ho ama asɛm asa.”\nASETENA AFONO wo araa ma wunyae a anka woawu afi wiase? Sɛ saa a, ɛnde ebia wobɛte Adriana ase. Ná adwinnwen ahyɛ no so pa ara. Wei nti, ɛyɛ a ne werɛ tumi how ma ɛyɛ sɛ nea anidaso nyinaa asa no. Adɔkotafo ka kyerɛɛ Adriana sɛ wanya adwenemhaw.\nYɛnhwɛ ɔbarima bi a ofi Japan a wɔfrɛ no Kaoru asɛm yi. Ná ɔhwɛ n’awofo a wɔn mfe akɔ anim a wɔyare. Ɔkaa sɛ: “Saa bere no na nneɛma pii gu me so wɔ adwumam. Eduu baabi no, na mintumi nnidi, na na mintumi nna koraa. Minyaa adwene sɛ, sɛ mawu koraa a, anka eye.”\nOjebode nso yɛ ɔbarima bi a ɔte Nigeria. Ɔkaa sɛ: “Ná me werɛ tumi how me ho araa ma metew nusu, enti afei na merepɛ ɔkwan a mɛfa so akum me ho.” Anigyesɛm ne sɛ, Ojebode, Kaoru, ne Adriana mu biara nni hɔ a okum ne ho. Nanso afe biara, nnipa mpempem pii na wokum wɔn ho.\nBAABI A WUBENYA MMOA AFI\nNnipa a wokum wɔn ho no, mmarima na wɔdɔɔso pa ara. Wɔn mu pii wɔ hɔ a, ɛyɛ a wɔfɛre sɛ wɔbɛhwehwɛ mmoa. Yesu kaa sɛ ayarefo hia ɔyaresafo. (Luka 5:31) Enti sɛ adwinnwen ahyɛ wo so araa ma ɛyɛ wo sɛ kum wo ho a, yɛsrɛ wo, mfɛre sɛ wobɛhwehwɛ mmoa. Nnipa pii a wɔanya adwenemhaw ahu sɛ, mmoa a adɔkotafo de ma no, ɛso wɔ mfaso pa ara. Adɔkotafo aboa Ojebode, Kaoru, ne Adriana nyinaa ma seesei nneɛma rekɔ yiye ma wɔn.\nWɔn a wɔwɔ adwenemhaw no, nea adɔkotafo yɛ de boa wɔn ne sɛ, wotumi ma wɔn nnuru, anaa wɔne wɔn kasa. Wotumi nso yɛ mmienu no nyinaa. Afei nso, ɛsɛ sɛ saafo no abusuafo ne wɔn nnamfo nya wɔn ho abotare, na woyi wɔn yam boa wɔn. Obiara nni hɔ a obetumi aboa yɛn asen Yehowa Nyankopɔn. Ɔno ne yɛn adamfo a ɔsen biara, na ɔnam n’Asɛm Bible no so de mmoa a ɛfata ma yɛn.\nDƐN NA EBEYI SAA ƆHAW YI NYINAA AFI HƆ?\nSɛ obi nya adwenemhaw a, mpɛn pii no, ɛsɛ sɛ adɔkotafo de bere tenten boa no. Saa ara nso na ɛho behia sɛ ɔyɛ nsakrae ahorow bi wɔ n’asetenam. Nanso sɛ adwenemhaw abɛtena wo so a, wubetumi ahwɛ kwan sɛ daakye, nneɛma bɛyɛ yiye. Saa na Ojebode nso hwɛ kwan. Ɔkaa sɛ: “Merehwɛ kwan sɛ asɛm a ɛwɔ Yesaia 33:24 no bɛbam. Ɛka sɛ bere bi bɛba a, obiara nni asase so a ɔbɛka sɛ ‘Meyare.’” Onyankopɔn ahyɛ bɔ sɛ “asase foforo” a ɛreba no, “ɛyaw” nyinaa befi hɔ. Ma saa asɛm no nkyekye wo werɛ sɛnea ɛkyekyee Ojebode werɛ no. (Adiyisɛm 21:1, 4) Saa bɔhyɛ no kyerɛ sɛ, obiara remfa yaw ne ateetee biara mu bio. Nneɛma a ɛreteetee wo nyinaa befi hɔ koraa. Ateetee biara a woafa mu no, ‘worenkae bio, na ɛremma wo komam bio.’—Yesaia 65:17.\nOnyankopɔn te wo ase.\n“Me Yehowa wo Nyankopɔn, mikura wo nsa nifa mu; na meka kyerɛ wo sɛ, ‘Nsuro, na me ara mɛboa wo.’”—Yesaia 41:13.\nSɛnea yɛte nka no, Onyankopɔn te ase sen obiara, na wayɛ krado sɛ ɔbɛboa yɛn.\nKenkan Bible na dwinnwen ho.\n‘Elia srɛe sɛ ne kra nwu, na ɔkae sɛ: ‘Afei de, mabrɛ! O Yehowa, gye me kra fi me nsam.’’—1 Ahene 19:4.\nOjebode kaa sɛ: “Onyankopɔn Asɛm a midwinnwen ho no boaa me. Mibehui sɛ, sɛnea na mete nka no, saa ara na bere bi na Elia nso te nka.”\nWɔn a Bible ka wɔn ho asɛm no, sua biribi fi wɔn hɔ.\nYesu kaa sɛ: ‘Masrɛ ama wo [Petro] na wo gyidi ansa.’—Luka 22:32.\nBere a ɔsomafo Petro kaa no mprɛnsa sɛ onnim Yesu no, Petro dii yaw pa ara, na osui. Kaoru kaa sɛ: “Mede Petro asɛm no kɔɔ adwinnwen mu, na ɛboaa me ma mibehui sɛ na Yehowa ne Yesu te Petro ase. Wei hyɛɛ me den.”\nAteetee biara a woafa mu no, ‘worenkae bio, na ɛremma wo komam bio.’—Yesaia 65:17


20 “Na ɔsoro ahenni te sɛ onipa bi, ofiewura bi a ofii adi anɔpatutuutu sɛ ɔrekɔhwehwɛ apaafo akɔ ne bobeturo mu.+ 2 Bere a ɔne adwumayɛfo no kae ma esii sɛ ɔbɛma wɔn da koro denare biako no,+ ɔde wɔn kɔɔ ne bobeturo mu. 3 Bere a ofii adi bɛyɛ dɔn a ɛto so abiɛsa* nso no,+ ohuu ebinom sɛ wogyinagyina gua so+ a wɔnyɛ hwee; 4 ɔka kyerɛɛ wɔn sɛ, ‘Mo nso monkɔ bobeturo no mu, na mɛma mo nea ɛsɛ.’ 5 Enti wɔkɔe. Ɔsan fii adi bɛyɛ dɔn a ɛto so asia*+ ne akron*+ kɔyɛɛ saa ara. 6 Afei bɛyɛ dɔn a ɛto so dubiako* no, ofii adi kohuu ebinom sɛ wogyinagyina hɔ, na ɔka kyerɛɛ wɔn sɛ, ‘Dɛn nti na mugyinagyina ha da mũ nyinaa a monyɛ hwee?’ 7 Wɔka kyerɛɛ no sɛ, ‘Obiara mmɔɔ yɛn paa ntia.’ Ɔka kyerɛɛ wɔn sɛ, ‘Mo nso monkɔ bobeturo no mu.’+ 8 “Eduu anwummere no,+ bobeturo wura no ka kyerɛɛ nea ɔhwɛ n’adwuma so no sɛ, ‘Frɛ adwumayɛfo no na fa wɔn akatua ma wɔn,+ efi nea otwa to so kosi nea odi kan so.’ 9 Bere a wɔn a wɔfaa wɔn dɔn a ɛto so dubiako no bae no, wɔn mu biara nyaa denare biako. 10 Enti, wɔn a wodii kan no bae no, na wosusuw sɛ wobenya pii asen saa; nanso denare biako akatua no ara na wɔn nso wonyae. 11 Wɔn nsa kae no wofii ase nwiinwii tiaa ofiewura+ no 12 sɛ, ‘Eyinom a wɔbaa akyiri yi yɛɛ adwuma dɔnhwerew biako pɛ; nanso woama wɔne yɛn a yɛyɛɛ adwumaden da mũ nyinaa ama owia ahye yɛn no anya pɛ!’ 13 Na obuaa wɔn mu biako sɛ, ‘Damfo, menyɛɛ wo bɔne. Ɛnyɛ denare biako na me ne wo kaa ho asɛm?+ 14 Fa wo de na kɔ. Mepɛ sɛ mema nea otwa to no sɛnea mama wo no ara.+ 15 Minni hokwan sɛ mede m’ade yɛ nea me ara mepɛ? Anaasɛ papa a mereyɛ+ nti na w’ani abere?’+ 16 Saa ara na akyikafo bedi kan na adikanfo aka akyi.”+ 17 Afei wɔnam kwan so rekɔ Yerusalem no, Yesu de asuafo dumien+ no kɔɔ nkyɛn na ɔka kyerɛɛ wɔn sɛ: 18 “Hwɛ! Yɛrekɔ Yerusalem, na wobeyi onipa Ba no ama asɔfo mpanyin ne akyerɛwfo no, na wobebu no kumfɔ,+ 19 na wobeyi no ama amanaman mufo ma wɔadi no ho agoru na wɔaka no mpire abɔ no asɛndua mu,+ na da a ɛto so abiɛsa no obenyan.”+ 20 Ɛnna Sebedeo+ mmabarima no maame ne ne mma no baa ne nkyɛn bɛkotow no srɛɛ no biribi.+ 21 Obisaa no sɛ: “Dɛn na wopɛ?” Ɔbea no kae sɛ: “Hyɛ ma me mma baanu yi mu biako ntena wo nifa na obiako nso ntena wo benkum wɔ w’ahenni mu.”+ 22 Yesu buae sɛ: “Munnim nea morebisa. Mubetumi anom nea merebɛnom no?”+ Wɔka kyerɛɛ no sɛ: “Yebetumi.” 23 Ɔka kyerɛɛ wɔn sɛ: “Nom de mobɛnom,+ na me nifa ne me benkum so tena no de, ɛnyɛ me dea na mede ama, na mmom ɛyɛ wɔn a m’Agya asiesie ama wɔn no dea.”+ 24 Bere a edu a aka no tee eyi no, wɔn ani beree anuanom baanu no so.+ 25 Na Yesu frɛɛ wɔn baa ne nkyɛn kae sɛ: “Munim sɛ amanaman sodifo no di wɔn so bakoma na atitiriw no di wɔn so tumi.+ 26 Nanso ɛnte saa mo mu;+ mmom obiara a ɔpɛ sɛ ɔyɛ kɛse mo mu no, ɔnyɛ ɔsomfo,+ 27 na obiara a ɔpɛ sɛ odi kan mo mu no, ɔnyɛ mo akoa,+ 28 sɛnea onipa Ba no amma sɛ wɔnsom no, na mmom sɛ ɔbɛsom+ de ne kra ayɛ agyede de agye nnipa bebree no.”+ 29 Afei bere a wɔrefi Yeriko+ no nnipakuw kɛse dii n’akyi. 30 Na hwɛ! bere a anifuraefo baanu a wɔtete kwankyɛn tee sɛ Yesu retwam no, wɔteɛteɛɛm sɛ: “Awurade, Dawid ba, hu yɛn mmɔbɔ!”+ 31 Na nnipakuw no teɛteɛɛ wɔn sɛ wɔnyɛ dinn; nanso afei koraa na wɔmaa wɔn nne so kɛse kae sɛ: “Awurade, Dawid Ba, hu yɛn mmɔbɔ!”+ 32 Enti Yesu gyinae, na ɔfrɛɛ wɔn kae sɛ: “Dɛn na mopɛ sɛ meyɛ ma mo?” 33 Wɔka kyerɛɛ no sɛ: “Awurade, ma yɛn aniwa mmue.”+ 34 Ɛyɛɛ Yesu mmɔbɔ ma ɔde ne nsa kaa wɔn aniwa,+ na ntɛm ara wohuu ade, na wodii n’akyi.+\n^ Bɛyɛ anwummere 5.


Yeremia 51 | Intanɛt So Bible| Wiase Foforɔ Nkyerɛaseɛ\n51 Nea Yehowa aka ni: “Hwɛ, merema mframa a ɛsɛe ade+ atwiw afa Babilon+ ne wɔn a wɔtete Leb-Kamai no so; 2 mɛsoma ahuwfo aba Babilon ma wɔabehuw no, na wɔbɛma n’asase ada mpan.+ Na wɔbɛba no so wɔ afã nyinaa, amanehunu da no.+ 3 “Nea okuntun agyan mu no, mma onnkuntun mu bio.+ Na mma obiara nnsɔre mmfa akotade nnhyɛ. “Mo nso, munnhu ne mmerante mmɔbɔ.+ Monsɛe n’asraafo nyinaa.+ 4 Momma wɔntotɔ wɔ Kaldeafo+ asase so na munhwirew wɔn mu, ne mmɔnten so.+ 5 “Na asafo Yehowa, Israel ne Yuda+ Nyankopɔn no, onnyaw wɔn akunafo.+ Wɔn de, asodi ahyɛ wɔn asase no so mã, Israel Kronkronni no ani so.+ 6 “Munguan mfi Babilon,+ na obiara nnye ne kra nkwa.+ Monhwɛ na ne bɔne nti, moannan awufo.+ Yehowa aweredi bere asõ.+ Ɔrebetua ne nneyɛe so ka.+ 7 Babilon ayɛ sɛ sika kuruwa Yehowa nsam;+ wama asase nyinaa abobow.+ Amanaman no anom ne nsã no.+ Ɛno nti na amanaman no ayɛ sɛ abɔdamfo+ no. 8 Babilon ahwe ase mpofirim na wabubu.+ Muntwa ne ho adwo.+ Ne yaw nti, momma no balsam+ ngo, na ebia ne ho bɛtɔ no.” 9 “Anka yɛresa Babilon yare, nanso yare no ankɔ. Munnyaw no+ mma yɛnkɔ; obiara nkɔ n’asase so.+ Na n’atemmu adu soro nohoa, na wɔama so kɔ omununkum mu wɔ wim.+ 10 Yehowa ayɛ trenee nnwuma ama yɛn.+ Mommra mma yɛnka Yehowa yɛn Nyankopɔn no adwuma ho asɛm wɔ Sion.”+ 11 “Monsew agyan ano.+ Munso akyɛm mu. Yehowa akanyan Media ahene honhom,+ na n’adwene wɔ Babilon so+ sɛ ɔrebɛsɛe no. Ɛyɛ Yehowa aweredi; ɛyɛ n’asɔrefie ho aweredi.+ 12 Momma ahyɛnsode so wɔ Babilon fasu so.+ Monhyɛ ɔwɛn no mu den.+ Momfa awɛmfo nsisi hɔ.+ Momma atɛwfo nyɛ krado. Yehowa na wabɔ ne tirim, na nea waka atia Babilonfo no, ɔbɛyɛ.”+ 13 “O ɔbea a wote nsu pii so+ a wowɔ ademude pii,+ w’awiei aba,+ na wo mfasonya bere atwam.+ 14 Asafo Yehowa aka n’ankasa ne kra ntam+ sɛ, ‘Mɛma mmarima ayɛ wo mu mã sɛ mmoadabi,+ na wɔbɛbɔ ose wɔ wo so.’+ 15 Ɔno na ɔde ne tumi yɛɛ asase,+ na ɔde ne nyansa+ maa asase tim hɔ;+ Ɔno na ɔde ne nhumu+ trɛw ɔsoro mu.+ 16 Ɔma ne nne so a, nsu bobom wɔ soro, na ɔma suwusiw fi asase ano nohoa foro kɔ.+ Wayiyi akwan ama osu,+ na ɔbɔ mframa fi n’asan mu ba. 17 Nnipa nyinaa nni ntease ma enti wonni nimdeɛ.+ Ɔtomfo biara ani bewu ne honi a wayɛ ho,+ efisɛ ne dade honi yɛ nnaadaa,+ na honhom nni wɔn mu.+ 18 Ɛyɛ ahuhude,+ asereserede.+ Akontaabu da no, wɔbɛsɛe.+ 19 “Yakob Kyɛfa nte sɛ eyinom,+ efisɛ ɔno ne nneɛma nyinaa Yɛfo,+ na ɔyɛ n’agyapade poma.+ Asafo Yehowa ne ne din.”+ 20 “Woyɛ me nsam aporibaa ne akode,+ na mede wo bebubu amanaman no, na mede wo bɛsɛesɛe ahenni. 21 Mede wo bebubu ɔpɔnkɔ ne nea ɔte no so mu asinasin, na mede wo bebubu ɔko teaseɛnam ne nea ɔte mu no mu asinasin.+ 22 Mede wo bebubu ɔbarima ne ɔbea mu asinasin, mede wo bebubu akwakoraa ne abarimaa mu asinasin, na mede wo abubu aberante ne ɔbaabun mu asinasin. 23 Mede wo bebubu oguanhwɛfo ne ne nguankuw mu asinasin, mede wo bebubu okuafo ne ne mmoa mpamho mu asinasin, na mede wo abubu amradofo ne asoafo mu asinasin. 24 Na bɔne a Babilon ne Kaldeafo ayɛ mo ani so wɔ Sion nyinaa nso, metua wɔn so ka,”+ Yehowa asɛm ni. 25 “O bepɔw+ a wosɛe ade, me ne wo anya,”+ Yehowa asɛm ni, “wo a wosɛe asase nyinaa;+ mɛteɛ me nsa wo so, na mapirepirew wo afi abotan mu, na mayɛ wo bepɔw a ahyew.”+ 26 “Nnipa remfa ɔbo a wɔde bɛto twea so ne ɔbo a wɔde bɛto fapem mfi wo mu,+ efisɛ daa amamfõ na wobɛdan,”+ Yehowa asɛm ni. 27 “Momma ahyɛnsode so wɔ asase no so.+ Monhyɛn abɛn amanaman mu. Munhyira amanaman so ntia no.+ Momfrɛfrɛ Ararat+ ne Mini ne Askenas+ ahenni nkɔ no so. Momma dɔm anoboaboafo so ntia no. Momma apɔnkɔ+ mmra sɛ mmoadabi manyamanya a wɔrefuw ntaban. 28 Munhyira amanaman so ntia no, Media ahene+ ne wɔn amradofo ne wɔn asoafo nyinaa ne nsase a wɔn nyinaa di so. 29 Momma asase nwosow na enhinhim biribiri,+ na Yehowa adwen biribi atia Babilon sɛ ɔbɛma Babilon asase ayɛ ahodwiriwde, na obi rentena hɔ.+ 30 “Babilon nnɔmmarima agyae ɔko. Wɔaka abannennen no mu. Wɔn ahoɔden asa.+ Wɔadan mmea.+ Wɔato ne tenabea mu gya. Wɔabubu n’adaban.+ 31 “Ommirikatufo tu mmirika kohyia ommirikatufo, na ɔbɔfo kohyia ɔbɔfo,+ na wɔkɔbɔ Babilon hene amanneɛ sɛ nkurɔfo adi ne kurow no nyinaa so,+ 32 na wɔafa asutwaree no nyinaa,+ na wɔde ogya ahyew demmire akorow no, na mmarima a wɔkɔ ɔsa no ani atan.”+ 33 Nea asafo Yehowa, Israel Nyankopɔn aka ni: “Babilon babea te sɛ awiporowbea.+ Bere adu sɛ wotiatia no so pasaa. Aka kakraa sɛ twabere adu ama no.”+ 34 “Babilon hene Nebukadresar amene me;+ wama m’adwene atu afra. Ɔde me asi hɔ sɛ ade a hwee nni mu. Wamene me sɛ ɔwɔ kɛse bi;+ ɔde m’adepa ahyɛ ne yafunu ma. Wahohoro me kɔ. 35 Nea ɔte Sion bɛka sɛ, ‘Awudisɛm a wɔde dii me ne me honam no, ɛmmra Babilon so!’+ Na Yerusalem nso bɛka sɛ, ‘Me mogya mmra Kaldeafo so!’”+ 36 Enti nea Yehowa aka ni: “Hwɛ, meredi w’asɛm ama wo,+ na mɛtɔ were ama wo.+ Mɛma po a ɛda hɔ no ayow, na mama ne nsubura ayoyow.+ 37 Babilon bɛdan abokuw+ ne sakraman tenabea,+ ahodwiriwde ne ade a wɔhwɛ bɔ hwirema, na obi rentena hɔ.+ 38 Wɔn nyinaa bɛbobom sɛ agyata; wɔbɛpa so sɛ agyata mma.” 39 “Sɛ wɔn ani gye a, mɛtow wɔn pon na mɛma wɔabobow na wɔn ho asɛpɛw wɔn,+ na wɔbɛda akosi daa a wɔrensɔre,”+ Yehowa asɛm ni. 40 “Mede wɔn besian aba sɛ nguanten a wɔrekokum wɔn, te sɛ adwennini ne mpapo.”+ 41 “Hwɛ sɛnea wɔakyere Sesak,+ hwɛ sɛnea wɔafa asase nyinaa Ayeyi no!+ Hwɛ sɛnea Babilon adan ahodwiriwde, amanaman no mu!+ 42 Ɛpo atwiw afa Babilon so. N’asorɔkye bebrebe no akata ne so.+ 43 Ne nkurow adan ahodwiriwde, asase a nsu nni so ne sare pradada.+ Ne nsase no, obiara rentena so, na ɔdesani bi rentwam mfa hɔ.+ 44 Metu m’ani asi Bel+ so wɔ Babilon na mama wafe nea wamene nyinaa aba.+ Na amanaman rensen nkɔ ne nkyɛn bio.+ Na Babilon fasu nso bedwiriw agu.+ 45 “Me man, mumfi ne mu,+ munguan na obiara nnye ne kra nkwa+ mfi Yehowa abufuhyew mu.+ 46 Anyɛ saa a, mo koma betu,+ na ehu bɛka mo, amanneɛbɔ a mobɛte wɔ asase no so nti. Afe bi wɔbɛte amanneɛbɔ bi, na n’afe akyi no, wɔbɛte amanneɛbɔ bio; awudisɛm wɔ asase no so na sodifo asɔre atia sodifo. 47 Enti hwɛ! nna bi reba, na metu m’ani asi Babilon ahoni no so;+ n’asase nyinaa anim begu ase, na n’atɔfo bɛtotɔ ne mu.+ 48 “Na ɔsoro ne asase ne nea ɛwom nyinaa bɛto Babilon ho ahurusi dwom,+ efisɛ asɛefo no befi atifi fam aba no so,”+ Yehowa asɛm ni. 49 “Ɛnyɛ Israel atɔfo nko na Babilon ma wɔtotɔe,+ na asase so atɔfo nyinaa nso totɔe wɔ Babilon.+ 50 “Mo a moaguan afi nkrante ano, monkɔ. Munnnyina hɔ.+ Mumfi akyirikyiri nkae Yehowa+ na monkae Yerusalem nso mo koma mu.”+ 51 “Wɔagu yɛn anim ase,+ yɛate ahohora yɛn asom.+ Aniwu akata yɛn anim,+ efisɛ ananafo aba Yehowa fie kronkronbea no so.”+ 52 “Enti hwɛ! nna bi reba,” Yehowa asɛm ni, “na metu m’ani asi n’ahoni no so,+ na wɔn a wɔahwirew wɔn mu n’asase nyinaa so no besi apini.”+ 53 “Sɛ Babilon foro kɔ soro,+ na ɔma n’abantenten kodu sorosoro+ mpo a, me nkyɛn na asɛefo no befi aba ne so,”+ Yehowa asɛm ni. 54 “Tie! Wɔte nteɛteɛm wɔ Babilon,+ ne ɔsɛe kɛse wɔ Kaldeafo asase so,+ 55 efisɛ Yehowa resɛe Babilon, na ɔbɛsɛe n’anoɔden no afi hɔ,+ na wɔn asorɔkye behuru sɛ nsu pii,+ na wɔrente ne nne bio. 56 Ɔsɛefo+ no bɛba Babilon so, na ne nnɔmmarima no, wɔbɛkyere wɔn.+ Wobebubu wɔn agyan mu pasaa,+ efisɛ Yehowa yɛ Onyankopɔn a otua bɔne so ka.+ Otua de, obetua ka.+ 57 Na emu mpanyimfo ne anyansafo ne amradofo ne asoafo ne nnɔmmarima no, mɛma wɔabobow,+ na wɔbɛda akosi daa a wɔrensɔre,”+ Ɔhene+ a ne din de asafo Yehowa+ no asɛm ni. 58 Nea asafo Yehowa aka ni: “Babilon fasu a ɛtrɛw no, wobedwiriw agu;+ n’apon atenten no, wɔde ogya bɛhyew.+ Aman no bɛyɛ adwumahunu,+ na amanaman no bɛyɛ adwuma ma ogya ahyew;+ wɔbɛbrɛ wɔn ho kwa.” 59 Nsɛm yi na odiyifo Yeremia hyɛɛ Maseia+ ba Neria+ ba Seraia bere a ɔne Yuda hene Sedekia kɔɔ Babilon, n’ahenni afe a ɛto so anan mu no; ná Seraia yɛ apiafohene. 60 Na Yeremia kyerɛw mmusu a ɛbɛba Babilon so no nyinaa wɔ nhoma+ biako mu, nsɛm a ɔkyerɛw tiaa Babilon no nyinaa. 61 Bio nso Yeremia ka kyerɛɛ Seraia sɛ: “Sɛ wunya du Babilon, na wuhu kurow no pɛ a, kenkan nsɛm yi nyinaa den.+ 62 Na ka sɛ, ‘O Yehowa, wo na wokasa tiaa kurow yi, sɛ wontwa mfi hɔ na obiara antena mu,+ onipa ne aboa nyinaa, na ɛnnan daa amamfõ.’ 63 Na sɛ wokenkan nhoma yi wie a, fa kyekyere ɔbo na tow to Eufrate mu.+ 64 Na ka sɛ, ‘Saa na Babilon bɛmem a ɛrensɔre bio da, mmusu a mede reba ne so no nti.+ Wɔbɛbrɛ wɔn ho kwa.’”+ Ɛha na Yeremia nsɛm no si.


Jehovah Adasefo Eyiyɛ—Ebɛn Kwan Do Na Wɔyɛ Ho Nhyehyɛɛ?\nKENKAN WƆ Afrikaans Albanian Amharic Arabic Armenian Armenian (West) Azerbaijani Azerbaijani (Cyrillic) Basque Bassa (Cameroon) Batak (Toba) Boulou Brazil Mmum Kasa Bulgarian Catalan Cebuano Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Chol Cibemba Croatian Czech Danish Dutch English (Borɔfo) Estonian Ewe (Awona) Faroese Fijian Finnish French Galician Garifuna Georgian German Greek Guarani Haitian Creole Hausa Hebrew Hiligaynon Hungarian Icelandic Iloko Indonesian Italian Japanese Javanese Kabiye Kachin Karen (S'gaw) Kikamba Kiluba Kinyarwanda Kirghiz Kirundi Korean Lingala Lithuanian Low German Luo Macedonian Malagasy Malay Malayalam Maltese Mam Maya Mazatec (Huautla) Mfantse Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele (Zimbabwe) Norwegian Nzema Pangasinan Papiamento (Curaçao) Persian Polish Portuguese Portuguese (Portugal) Punjabi Quechua (Cuzco) Rarotongan Romanian Romany (Macedonia) Cyrillic Russian Sepedi Serbian Serbian (Roman) Setswana Shona Sinhala Slovak Slovenian Solomon Islands Pidgin Spanish Sunda Swahili Swedish Tagalog Tahitian Tarascan Tatar Telugu Tetun Dili Thai Tigrinya Tojolabal Tongan Turkish Turkmen Twi Ukrainian Urdu Uzbek Valencian Venda Vezo Vietnamese Wayuunaiki Welsh Xhosa Yoruba (Alata) Zapotec (Isthmus) Zulu\nJehovah Adasefo Bu Eyiyɛ Dɛn?\nYɛdze hɛn eyiyɛ ho nhyehyɛɛ nyina gyina Bible nkyerɛkyerɛ do, a dza odzidzi do yi kã ho:\nNtseasee wɔ mu dɛ obi bedzi no dɔfo no wu ho awerɛhow. Jesus n’esuafo no dzii hɔn adɔfo wu ho awerɛhow. (John 11:33-35, 38; Ndwuma 8:2; 9:39) Dɛm ntsi, yemmbu eyiyɛ dɛ ɔyɛ mber a yɛyɛ dede, yɛbɔ ndwom, na yɛgye hɛn enyi. (Ɔsɛnkafo 3:1, 4; 7:1-4) Mbom, yebu eyiyɛ dɛ ɔyɛ mber a yɛkyekye hɔn a adze atɔ hɔn enyi no werɛ.—Romefo 12:15.\nEwufo nnyim biribiara. Nyimpa binom gye dzi dɛ ewufo da ho ara tse ase, na wobotum aboa anaa woepira atseasefo. Ɔmmfa ho ebusua a yefi mu anaa hɛn amambra no, yekwetsir amandze nye ndzeyɛɛ biara a ɔfoa dɛm gyedzi yi a ɔnye kyerɛwnsɛm no nnhyia no do. (Ɔsɛnkafo 9:5, 6, 10) Dɛm amandze no bi nye epesi, eyi a wɔyɛ no hyerɛpɛɛ, eyiyɛ ho afrenhyiadzi, afɔr a wɔbɔ ma ewufo, ewufo a wobisa hɔn hɔ adze, nye kunayɛ ho amandze ahorow. Yekwetsir amandze nye ndzeyɛɛ a ɔtsetse dɛm nyina, osiandɛ yɛyɛ setsie ma Bible n’ahyɛdze a ɔnye dɛ: “Hom ntsew homho, . . . na mma hom nnkã efifidze.”—2 Corinthfo 6:17.\nYɛwɔ enyidado dɛ wobenyan ewufo. Bible no kyerɛkyerɛ dɛ owusoɛr bi bɛba, na mber bi bɛba a wobeyi owu efi hɔ. (Ndwuma 24:15; Nyikyerɛ 21:4) Dɛm enyidado yi ma yekwetsir dɛ yebedzi awerɛhow abor do, na dɛmara so na ɔboaa tsetse Christianfo no ma woenndzi awerɛhow ammbor do.—1 Thessalonicafo 4:13.\nBible no tu hɛn fo dɛ mma yɛnnyɛ adze nntra do. (Mbɛbusɛm 11:2) Yɛnngye nnto mu dɛ eyiyɛ yɛ ho kwan a wɔdze da “asetsena mu enyimnyampɛ” anaa ahonyadze a obi wɔ no edzi. (1 John 2:16) Yɛnnyɛ eyi hyerɛpɛɛ a adwen nye dɛ yɛrebɛgye hɛn enyi. Dɛmara so na yɛmmfa efunndaka a no bo yɛ dzen dodoodow nnyɛ eyi, na yɛnnhyɛ ntar hyerɛpɛɛ a ɔbɛma bɔhwɛadzefo abɔ agye hɛn do.\nYɛmmfa hɛn gyedzi a yɛwɔ wɔ eyiyɛ ho no nnhyɛ afofor do. Iyi yɛ mu no, yedzi dɛm ngyinadosɛm yi do: “Hɛn nyina bobu hɛnankasa hɛnho akontaa nkorkor akyerɛ Nyankopɔn.” (Romefo 14:12) Naaso, sɛ wɔma hɛn ho kwan no a, yefi “ɔdwe nye [obu] mu” kyerɛkyerɛ hɛn gyedzi mu kyerɛ hɔn.—1 Peter 3:15.\nAdasefo hɔn eyiyɛ tse dɛn?\nBea: Sɛ ebusua bi pɛ dɛ wɔyɛ eyi a, wobotum ayɛ wɔ beebiara a wɔpɛ, dɛ ɔyɛ Ahendzi Asa do, bea a wɔyɛ eyi, nyia oewu no ne fie, bea a wɔhyew fun, anaa esiei.\nEyiyɛ No: Wɔma ɔkasa a ɔkyerɛkyerɛ dza Bible no kã fa owu nye owusoɛr ho enyidado ho no mu dze kyekye hɔn a adze atɔ hɔn enyi no werɛ. (John 11:25; Romefo 5:12; 2 Peter 3:13) Eyiyɛ ho nhyehyɛɛ yi botum ama yeehu su pa a nna owufo no wɔ ber a ɔtse ase no, nye esuadze ahorow bi a ɔhyɛ nkuran a yebotum esũa efi no nhwɛdo pa no mu.—2 Samuel 1:17-27.\nWɔtow ndwom a wɔdze Kyerɛwnsɛm no mu nsɛm ahyehyɛ. (Colossaefo 3:16) Na wɔbɔ mpaa a ɔyɛ awerɛkyekyer dze eyiyɛ no ba ewiei.—Philippifo 4:6, 7.\nSika anaa kɔlɛhyɛn: Sɛ yɛreyɛ hɛn som mu dwumadzi biara, a eyiyɛ kã ho a, yɛnngyegye sika anaa kɔlɛhyɛn mmfi hɛn asafomba no hɔ. Dɛmara so na yɛnngyegye kɔlɛhyɛn wɔ hɛn ehyiadzi ahorow ase.—Matthew 10:8.\nHɔn a wobotum aba bi: Hɔn a wɔnnyɛ Adasefo botum aba eyi a wɔyɛ wɔ Ahendzi Asa do no bi. Tse dɛ hɛn Christianfo nhyiamu ahorow no, obiara botum aba eyiyɛ a ɔtse dɛm no bi.\nAso Adasefo kɔ eyi a ɔsom afofor yɛ no bi?\nIyi yɛ mu no, Ɔdasefo biara gyina ne tsibowa a ɔdze Bible no atsetse no do si nankasa ne gyinae wɔ ho. (1 Timothy 1:19) Naaso, yɛmmfa hɛnho nnhyɛ ɔsom mu ndzeyɛɛ ahorow a ɔnye Bible no nnhyia no mu.—2 Corinthfo 6:14-17.


Enti Miwu a Ɛhe na Merekɔ? | Ask God\nKENKAN WƆ Afrikaans Albanian Amharic Arabic Armenian Bulgarian Cebuano Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Georgian German Greek Greenlandic Hiligaynon Hungarian Iloko Indonesian Italian Japanese Kinyarwanda Kirghiz Korean Lingala Lithuanian Malagasy Myanmar Norwegian Nzema Polish Portuguese Romanian Russian Sepedi Serbian Sesotho (Lesotho) Shona Sinhala Slovak Slovenian Spanish Swedish Tagalog Tsonga Tswana Turkish Twi Ukrainian Vietnamese Xhosa Zulu\nAsɛmmisa 2: Enti Miwu a Ɛhe na Merekɔ?\nBERE a Roman yɛ abofra no, ne yɔnko berɛbo bi nyaa kar akwanhyia wui. Akyiri yi ɔkae sɛ: “M’adamfo no wu no bubuu me pasaa. Akwanhyia no sii mfe pii akyi no, mibisaa me ho sɛ, sɛ yewu a ɛhe koraa na yɛkɔ?”\nOwu nyɛ ade a nnipa gye tom. Enti mmofra oo, mpanyin oo, obiara mpɛ sɛ obewu. Nnipa pii suro baabi a wowu a wɔbɛkɔ.\nNnipa pii gye di sɛ, sɛ obi wu a, biribi wɔ ne mu a ɛkɔ so tena ase. Wogye di sɛ nnipa pa benya wɔn akatua wɔ soro, na nipabɔnefo nso, wɔn bɔne nti wɔbɛtwe wɔn aso daa. Ebinom nso wɔ adwene bi sɛ sɛ obi wu a na asa.\nNnipa a wokura adwene sɛ obi wu a, biribi wɔ ne mu a ɛkɔ so tena ase no, nea ɛkyerɛ ne sɛ nnipa wu a na wonwui. Wɔn a wɔwɔ adwene sɛ obi wu a na asa no nso, nea ɛkyerɛ ara ne sɛ nnipa nni botae biara a wɔde te asase yi so. Wɔn a wokura saa adwene no fa no sɛ Onyankopɔn ahyehyɛ biribiara ato hɔ dedaw; enti wɔka sɛ: “Momma yennidi na yɛnnom, na ɔkyena na yɛawu.”—1 Korintofo 15:32.\nBible nka sɛ, sɛ obi wu a ne ho biribi kɔ so tena ase. Onyankopɔn de honhom kaa Ɔhene Solomon ma ɔkyerɛw sɛ: “Ateasefo nim sɛ wobewuwu; awufo de, wonnim biribiara.” (Ɔsɛnkafo 9:5) Sɛnea ɔkae sɛ “wonnim biribiara” no kyerɛ sɛ wonnim nea ɛrekɔ so biara. Wonni atenka na wontumi nyɛ hwee. Enti awufo rentumi mmoa ateasefo anaa wompira wɔn.\nNnipa pii gye di sɛ Onyankopɔn ahyehyɛ sɛ nnipa nwu, nanso ɛnte saa koraa. Ɔbɔɔ onipa a odi kan, Adam sɛ ɔntena asase so daa. Bere a Onyankopɔn reka Adam bɔne ho asotwe akyerɛ no no, saa bere no nkutoo na Onyankopɔn kaa owu ho asɛm. Ɔka kyerɛɛ Adam sɛ mma onnni aduaba bi, na afei ɔbɔɔ no kɔkɔ sɛ, sɛ odi bi a, ‘owu na obewu.’ (Genesis 2:17) Sɛ Adam ne Hawa tiee Onyankopɔn a, anka wɔne wɔn mma a wobetie Onyankopɔn nyinaa bɛtena asase so daa.\nAdam antie Onyankopɔn kɔkɔbɔ no. Bere a wantie Onyankopɔn asɛm no, ɔyɛɛ bɔne, enti owui. (Romafo 6:23) Adam wui no, ne ho biribiara ankɔ so atena hɔ. Mmom bere a owui no, na onni baabiara. Onyankopɔn ka kyerɛɛ Adam sɛ: “W’anim fifiri mu na wubedidi kosi sɛ wobɛsan akɔ dɔte mu, efisɛ emu na woyii wo fii. Woyɛ dɔte na dɔte mu na wobɛsan akɔ.” (Genesis 3:19) Esiane sɛ adesamma nyinaa fi Adam mu nti, yenyaa bɔne ne owu fii ne hɔ.—Romafo 5:12.\nƐwom, Adam anyɛ adepa, nanso Onyankopɔn atirimpɔw a ɛne sɛ ɔbɛma Adam asefo ahyɛ asase so ma no, ɔbɛma aba mu. (Genesis 1:28; Yesaia 55:11) Ɛrenkyɛ Yehowa benyan awufo dodow no ara asan aba nkwa mu. Ɔsomafo Paulo kaa saa bere no ho asɛm sɛ: “Bere bi bɛba a wɔn a wɔteɛ ne wɔn a wɔnteɛ bɛsɔre afi awufo mu.”—Asomafo Nnwuma 24:15.\nRoman a yɛafa n’asɛm aka dedaw no suaa Bible, na ohuu nea Bible ka fa owu ho ne nea ɛka fa Yehowa Nyankopɔn nso ho. Nea osuae no ma ɔyɛɛ nsakrae kɛse paa. Kenkan ne ho asɛm wɔ nhoma yi kratafa 11.\nDɛn na Yesu Ka Faa Owu Ho?\nNyamesom mu mpanyimfo a wɔwɔ Yesu bere so no, na wonnye owusɔre nni, nanso Yesu ne wɔn anyɛ adwene. (Luka 20:27) Yesu ankyerɛ nso sɛ onipa wu a biribi wɔ ne mu a ɛkɔ so tena ase. Mmom no, ɔkyerɛkyerɛɛ nea edidi so yi.\nOwu te sɛ nna. Bere a n’adamfo Lasaro wui no, Yesu kae sɛ: “Yɛn adamfo Lasaro ada, na merekɔ hɔ akonyan no.” Yesu asuafo no ante nea ɔkae no ase. Enti wobuae sɛ: “Awurade, sɛ wada de a, ɛnde ne ho bɛyɛ no den.” Bible no kyerɛɛ mu sɛ: “Yesu de, na ne wu ho asɛm na ɔreka. Nanso wosusuwii sɛ ɔreka nna ho asɛm. Enti afei de, Yesu ka kyerɛɛ wɔn pen sɛ: ‘Lasaro awu.’”—Yohane 11:11-14.\nWobenyan awufo. Bere a Yesu koduu Lasaro kurom no, ɔkaa nsɛm bi de kyekyee Lasaro nuabea Marta werɛ; ɔkae sɛ: “Wo nua no bɛsɔre.” Afei Yesu fii ne koma nyinaa mu hyɛɛ no bɔ sɛ: “Mene owusɔre ne nkwa. Obiara a onya me mu gyidi no, sɛ owu mpo a, ɔbɛba nkwa mu.” Bɔ a Yesu hyɛɛ Marta no, na ɛnyɛ agoru na ɔredi. Ɛwom, na Lasaro awu nnanan, nanso Yesu nyanee no maa nnipa pii hui.—Yohane 11:23, 25, 38-45.\nBere a Yesu de Adiyisɛm no maa ɔsomafo Yohane wɔ anisoadehu mu no, ɔsan sii so sɛ awufo bɛsɔre. Ɔkae sɛ bere bi reba a, nnipa a owu de wɔn ayɛ nkoa ɔkwan bi so no, wɔn nyinaa benya wɔn ho atetew. —Adiyisɛm 20:13.\nDɛn nti na Onyankopɔn bɛnyane wɔn a wɔntene no aba nkwa mu bio?\nEnti Miwu a Ɛhe na Merekɔ?


Ɔkwampaaefo—Dza Ɔkyerɛ ma Jehovah Adasefo\nWɔtaa dze “ɔkwampaaefo” frɛ obi a ɔpaa kwan ma afofor dzi ekyir. Nna Jesus tse dɛ ɔkwampaaefo. Wɔsomaa no baa asaase do dɛ ɔmbɛkã nkwagye ho asɛm na ɔmpaa kwan mma afofor mfa do nnya nkwa. (Matthew 20:28) Ndɛ so, n’ekyirdzifo rusũasũa no dze nam mber pii a wɔdze reyɛ ‘esuafo’ dɛ mbrɛ wobotum. (Matthew 28:19, 20) Hɔn mu binom etum dze hɔnho ahyɛ dza yɛfrɛ no akwampaae edwuma no mu.\nƆkwampaaefo yɛ ber nyina ɔsɛmpakafo. Jehovah Adasefo nyinara yɛ asɛmpa no ho adawurbɔfo. Naaso, binom atoto ndzɛmba yie wɔ hɔn asetsena mu ma wɔsom dɛ daa akwampaaefo. Wɔdze ndɔnhwer 70 yɛ asɛmpakã edwuma no bosoom biara. Dza ɔboa hɔn ma wotum yɛ iyi nye dɛ, hɔn mu piinara tsew mber a wɔdze yɛ edwuma pɛ sika no do. Wɔpaw binom dɛ akwampaaefo etsitsir ma wɔsom wɔ mbea a wohia Ahendzi adawurbɔfo kɛse. Iyinom dze ndɔnhwer 130 nye ekyir yɛ ɔsom edwuma no bosoom biara. Akwampaaefo bɔ mbɔdzen dɛ wɔbɛma hɔn asetsena aba famu, na wɔwɔ awerɛhyɛmu dɛ Jehovah bɛma hɔn nsa akã asetsena mu ehiadze. (Matthew 6:31-33; 1 Timothy 6:6-8) Hɔn a wonntum mmfa hɔn ber nyina nnyɛ akwampaae edwuma no tum yɛ akwampaae aboafo aber biara a wobotum. Wɔdze ndɔnhwer 30 anaa 50 kã asɛmpa no wɔ bosoom a wɔbɛpaw no mu.\nNyankopɔn nye nyimpa ho dɔ nye adze a okenyan ɔkwampaaefo. Tse dɛ Jesus no, hɛn so yehu mbrɛ nyimpa pii hia Nyankopɔn ho nyimdzee no. (Mark 6:34) Naaso, yɛwɔ nyimdzee a obotum aboa hɔn ndɛ ma woeenya daakye ho enyidado a odzi mu. Ɔdɔ a ɔkwampaaefo wɔ ma afofor no kenyan no ma oyi ne yamu dze ne ber nye n’ahoɔdzen boa afofor ma wɔtse asɛmpa no. (Matthew 22:39; 1 Thessalonicafo 2:8) Ɔnam yi do ma ɔkwampaaefo ne gyedzi yɛ dzen, ɔbɛn Nyankopɔn, na onya nhyira anaa enyigye kɛse.—Ndwuma 20:35.\nWoana nye ɔkwampaaefo? Kyerɛkyerɛ mu.\nEbɛnadze na okenyan binom ma wɔdze hɔn ber nyina yɛ akwampaae edwuma no?


Efesofo 3 | Intanɛt So Bible| Wiase Foforɔ Nkyerɛaseɛ\n3 Eyi nti me Paulo, meyɛ Kristo Yesu deduani+ ma mo, amanaman mufo+— 2 ampa ara moate Onyankopɔn adom ho ofiehwɛ adwuma+ a mo nti wɔde adom me no, 3 sɛ wɔnam adiyi so ma mihuu ahintasɛm kronkron no,+ sɛnea madi kan akyerɛw ho asɛm kakra dedaw no. 4 Ɛno nti sɛ mokenkan eyi a, mubetumi ahu Kristo ahintasɛm kronkron+ no mu ntease+ a mewɔ. 5 Awo ntoatoaso afoforo mu no wɔamma nnipa mma anhu ahintasɛm+ yi sɛnea seesei wɔnam honhom so ayi akyerɛ+ n’asomafo ne adiyifo+ kronkron no, 6 sɛ ɛsɛ sɛ amanaman mufo nso fa asɛmpa no so bɛyɛ mfɛfo adedifo ne nipadua+ no ho akwaa na wɔne yɛn nyinaa anya bɔhyɛ no mu kyɛfa+ wɔ Kristo Yesu mu. 7 Mebɛyɛɛ eyi ho somfo+ sɛnea Onyankopɔn dom akyɛde te; nea wɔde maa me sɛnea ne tumi yɛ adwuma+ no. 8 Me a mewɔ fam sen nea osua koraa+ wɔ akronkronfo nyinaa mu no na wɔde adom+ yi ama me sɛ menka Kristo ahonyade+ a enni ano ho asɛmpa no nkyerɛ amanaman+ no 9 na memma nnipa nhu sɛnea wɔda ahintasɛm kronkron+ no adi,+ nea wɔde ahintaw fi teteete wɔ Onyankopɔn a ɔbɔɔ nneɛma nyinaa+ mu no. 10 Saa kwan no so no, wɔnam asafo no so bɛma nniso ne tumi+ a ɛwowɔ ɔsoro atenae ahu+ Onyankopɔn nyansa a egu ahorow pii+ no, 11 sɛnea ne daa atirimpɔw a odii ho dwuma wɔ Kristo a ɔne yɛn Awurade Yesu mu+ no te; 12 ɔno so na yɛnam kasa nnam so, na yɛnam ne mu gyidi a yɛwɔ no so tumi kɔ Onyankopɔn anim+ ahotoso mu. 13 Enti mesrɛ sɛ mommma ahohia a mo nti merehyia yi mmmu mo abam,+ efisɛ ɛyɛ anuonyam ma mo. 14 Eyi nti mibu nkotodwe+ wɔ Agya+ 15 a ne nkyɛn na abusua+ biara a ɛwɔ soro ne asase so nya ne din+ no anim, 16 sɛnea ɛbɛyɛ a ɔde n’anuonyam ahonyade+ bɛma mo mu nipa+ no ayɛ den denam ne honhom no tumi so,+ 17 na Kristo nam mo gyidi so atena mo komam aka ɔdɔ+ ho; na ama moagye ntini,+ na moatintim wɔ fapem+ no so, 18 na mo ne akronkronfo nyinaa atumi ahu+ ne tɛtrɛtɛ ne ne tenten ne ne sorokɔ ne sɛnea emu dɔ yiye,+ 19 na moahu Kristo dɔ+ a ɛkyɛn nimdeɛ no, na nea Onyankopɔn de ma obi di mũ nyinaa ayɛ mo mã.+ 20 Na nea otumi yɛ ade ma ɛkyɛn nea yɛsrɛ anaa yesusuw koraa+ sɛnea ne tumi a ɛyɛ adwuma+ yɛn mu te no, 21 ɔno na anuonyam nka no daa daa wɔ awo ntoatoaso nyinaa mu denam asafo no ne Kristo Yesu so.+ Amen.


Enti munnyina pintinn na momfa nokware mmɔ mo asen, na monhyɛ trenee nkatabo, na momfa Asɛmpa no asomdwoe no nhyehyɛ mo anan. Eyinom nyinaa akyi no, momfa gyidi kyɛm, nea mode bedum ɔbɔnefo bɛma a ɛredɛw no. Momfa nkwagye dade kyɛw ne Honhom no afoa a ɛyɛ Onyankopɔn asɛm no.\nMommɔ mpae mmere nyinaa mu wɔ Honhom mu, mpaebɔ ahorow ne nkotosrɛ mu. Eyi nti monna mo ho so, na mommɔ mpae mma ahotefo.


Nyansa kasa te sɛ onipa (1-36)\n‘Onyankopɔn bɔɔ me de fii n’adwuma ase’ (22)\n‘Ná mewɔ Onyankopɔn nkyɛn sɛ odwumayɛni a onim adwuma paa’ (30)\n“Nnipa mma na na wɔda me koma so” (31)\n8 Ɛnyɛ nyansa na ɛreteɛm yi? Na ɛnyɛ nhumu na ama ne nne so yi?+ 2 Egyina baabi a ɛwɔ soro+ wɔ kwan ho,Wɔ nkwanta so. 3 Egyina kurow apon ano,Wɔ abobow ano,Ɛkɔ so teɛm denneennen sɛ:+ 4 “Mo, nnipa, mo na merefrɛ mo;Mema me nne so frɛ obiara.* 5 Mo, agyimifo, momma mo ani ntew;+Mo, nkwaseafo, munnya ntease koma. 6 Muntie, efisɛ nea mereka no ho hia,Na m’ano ka nea ɛteɛ. 7 Efisɛ m’ano ka nokware; ɛka no brɛoo,Na m’ano kyi abɔnefosɛm. 8 M’anom nsɛm nyinaa yɛ trenee. Nkontomposɛm ne nsɛm a akyinkyim biara nni mu. 9 Ne nyinaa teɛ* ma wɔn a wɔwɔ nhumu,Na eye ma wɔn a wɔanya nimdeɛ. 10 Momfa me nteɛso, na ɛnyɛ dwetɛ,Na momfa nimdeɛ, na ɛnyɛ sika kɔkɔɔ amapa,+ 11 Efisɛ nyansa ye sen ɛpo mu abohene,*Na ade a ɛsom bo biara ne no nsɛ. 12 Me, nyansa, me ne anitew na ɛte;Manya nimdeɛ ne adwempa.+ 13 Nea Yehowa suro kyerɛ ne sɛ wobɛtan bɔne.+ Mikyi ahomaso+ ne ahantan ne ɔkwammɔne ne nkontomposɛm.+ 14 Mewɔ afotu pa ne nyansa;*+Ntease+ ne tumi+ yɛ me dea. 15 Me na ahemfo nam me so di tumi,Na atumfo nam me so hyɛ adetrenee ho mmara.+ 16 Me na adehye nam me so di tumi,Na atitiriw nam me so bu atɛn wɔ trenee mu. 17 Medɔ wɔn a wɔdɔ me,Na wɔn a wɔhwehwɛ me no behu me.+ 18 Mewɔ ahonyade ne anuonyam,Ahode* a ɛwɔ hɔ daa ne trenee. 19 M’aba ye sen sika kɔkɔɔ, ɛsen sika kɔkɔɔ a wɔayiyi mu fĩ mpo,Na nea mede ma no, ɛsen dwetɛ amapa.+ 20 Menantew trenee kwan so,Atɛntrenee anammɔnkwan mfinimfini; 21 Mede agyapade a ɛsom bo ma wɔn a wɔdɔ me,Na mede nneɛma hyɛ wɔn adekoradan ma. 22 Yehowa bɔɔ me de fii ne kwan* ase,+Ne nnwuma a efi teteete no mu nea edi kan.+ 23 Ɔde me sii hɔ fii teteete,+Mfiase pɛɛ, ansa koraa na asaase reba.+ 24 Bere a subun biara nni hɔ no,+ na wɔawo me,*Bere a nsuti biara nni hɔ a nsu pii tene fi mu no. 25 Ansa na wɔde mmepɔw resisi hɔ,Na nkoko nnya mmae no, na wɔawo me, 26 Bere a onnya nyɛɛ asaase ne kwae a ɛwɔ so,Na omfii ase nyɛɛ asaase so dɔte no. 27 Bere a osiesiee ɔsoro no,+ na mewɔ hɔ;Bere a otwaa nsu ani kanko,*+ 28 Bere a ɔde mununkum sensɛn ɔsoro,*Na ɔyɛɛ subun no asuti, 29 Bere a ɔhyɛɛ mmara maa ɛpoSɛ ɛnsɛ sɛ emu nsu bu ne mmara so,+Bere a ɔtoo asaase fapem no,* 30 Ná mewɔ ne nkyɛn sɛ odwumayɛni a onim adwuma paa.+ Me na na ɔpɛ m’asɛm yiye+ daa nyinaa;M’ani gyee n’anim daa.+ 31 M’ani gyee n’asaase a ɔyɛe sɛ nnipa ntena so no ho,Na nnipa mma* na na wɔda me koma so. 32 Enti afei me mma, muntie me;Yiw, anigye ne wɔn a wɔfa m’akwan so. 33 Tie nteɛso+ na hu nyansa,Na mmu w’ani ngu so da. 34 Anigye ne onipa a otie me:Daa nyinaa, ɔba m’abobow ano anɔpatutuutu,Ɔtwɛn wɔ me pon ano;* 35 Efisɛ nea ohu me no benya nkwa,+Na Yehowa begye no atom. 36 Nanso nea obu n’ani gu me so no, opira ne ho,*Na wɔn a wɔtan me no dɔ owu.”+\n^ Nt., “nnipa mma.”\n^ Anaa “mu da hɔ.”\n^ Anaa “nyansa a wɔde bɔ bra.”\n^ Anaa “n’adwuma.”\n^ Anaa “wɔakyem yayaayaw awo me.”\n^ Anaa “Bere a ɔyɛɛ baabi a ayɛ sɛ nea wim ne po reyɛ abom no.”\n^ Nt., “ɔde tim hɔ pintinn.”\n^ Anaa “otwaa asaase hye no.”\n^ Anaa “adasamma.”\n^ Anaa “m’apongua ho.”\n^ Anaa “opira ne kra.”


Yosua 18 | Intanɛt So Bible| Wiase Foforɔ Nkyerɛaseɛ\n18 Afei Israel asafo no nyinaa kohyiae wɔ Silo,+ na wosii ahyiae ntamadan no wɔ hɔ,+ efisɛ afei de, na asase no abedi wɔn nsam.+ 2 Nanso na aka Israelfo mmusua ason a wontwitwaa wɔn nsase mmaa wɔn. 3 Enti Yosua bisaa Israelfo no sɛ: “Mobɛtwentwɛn mo nan ase akosi da bɛn na moakɔfa asase+ a Yehowa mo agyanom Nyankopɔn de ama mo no?+ 4 Mompaw mmarima baasa mfi abusuakuw biara mu na memma wɔnkɔfa asase no so; wonsusuw na wɔnkyerɛw ho nsɛm sɛ wɔn agyapade, na wɔmmra me nkyɛn.+ 5 Wɔnkyɛ asase no mu ason mfa.+ Yuda nnyina n’asase so wɔ anafo+ na Yosef fie nso nnyina wɔn asase so wɔ atifi.+ 6 Monkyekyɛ asase no mu ason, na monkyerɛw ho nsɛm mmrɛ me, na mɛbɔ ntonto+ wɔ Yehowa yɛn Nyankopɔn anim ama mo. 7 Na Lewifo no de, wɔrennya mo asase no bi,+ efisɛ wɔn agyapade ne Yehowa asɔfodi.+ Gad ne Ruben+ ne Manase abusuakuw fã+ no nso anya wɔn agyapade a Yehowa akoa Mose de maa wɔn wɔ Yordan agya wɔ apuei no.”+ 8 Enti mmarima no sɔree sɛ wɔrekɔ, na Yosua ka kyerɛɛ+ wɔn a wɔrekɔyɛ asase no ho krataa sɛ: “Monkɔfa asase no so ntwitwa nto hɔ na monsan mmra, na mɛbɔ ntonto+ wɔ Yehowa anim wɔ Silo+ ama mo.” 9 Na mmarima no siim kɔfaa asase no so kyekyɛɛ+ mu ason, emu biara ne ne nkurow, na wɔkyerɛw wɔ nhoma mu. Afei wɔsan baa Yosua nkyɛn wɔ Silo asoɛe, 10 na Yosua bɔɔ ntonto maa wɔn wɔ Silo wɔ Yehowa anim.+ Enti Yosua kyɛɛ asase no maa Israelfo no maa obiara nyaa ne kyɛfa.+ 11 Wɔbɔɔ ntonto+ maa Benyamin+ asefo mmusua no nyaa wɔn asase. Wɔn asase no da Yuda+ ne Yosef+ mma no ntam. 12 Na wɔn hye no kɔpem Yordan atifi, na ɛforo kɔfa Yeriko+ nkoko so wɔ atifi, na etwam fa bepɔw so wɔ atɔe kɔpem Bet-Awen+ sare so. 13 Na ɔhye no fi hɔ kɔfa Lus,+ wɔ Lus anaa Betel+ nkoko a ɛwɔ anafo no ho; na esian kɔfa Atarot-Adar,+ bepɔw a ɛwɔ Anafo Bet-Horon+ anafo no so. 14 Ɔhye no fi bepɔw a ɛwɔ Bet-Horon anim wɔ anafo no so kɔntɔn fa atɔe fam kɔ anafo; na ɛkɔpem Kiriat-Baal anaa Kiriat-Yearim,+ Yudafo kurow bi. Eyi ne atɔe fam hye no. 15 Na anafo fam hye no fi Kiriat-Yearim ano nohoa kɔ atɔe kɔfa Neftoa+ asuti ho. 16 Na esian kɔfa bepɔw a ɛne Hinom ba bon+ di nhwɛanim no akyi pɛɛ. Saa bepɔw yi kɔ ara kodu Refaim+ bon no atifi fam. Na ɔhye no sian kɔfa Hinom bon mu kɔ Yebusifo+ koko so wɔ anafo fam, na efi hɔ kɔ En-Rogel.+ 17 Na afei ɛkɔ atifi kɔfa En-Semes kɔ Gelilot wɔ Adumim+ koko no anim, na esian kɔ Ruben ba Bohan+ bo+ no ho. 18 Na ɛforo kɔ atifi fam kɔfa Araba koko no anim sian kɔ Araba. 19 Ɔhye no twam kɔ Bet-Hogla+ koko so wɔ atifi fam. Na ano kɔpem Nkyene Po+ no faka a ɛwɔ atifi fam no ho wɔ Yordan anafo. Eyi ne anafo fam hye no. 20 Na Yordan ne asase no hye a ɛda apuei fam. Eyi ne asase a wɔde maa Benyamin asefo mmusua no; n’ahye nyinaa ni. 21 Nkurow a ebedii Benyamin asefo ne wɔn mmusua nsam ne Yeriko,+ Bet-Hogla, Emek-Kesis, 22 ne Bet-Araba,+ Semaraim, Betel,+ 23 ne Awim, Para, Ofra,+ 24 ne Kefa-Amoni, Ofni, Geba;+ nkurow dumien ne ɛho nkuraa. 25 Gibeon,+ Rama, Beerot, 26 ne Mispe,+ Kefira,+ Mosa, 27 ne Rekem, Yirpeel, Tarala, 28 ne Sela,+ Ha-Elef, ne Yebusifo kurow Yerusalem,+ ne Gibea+ ne Kiriat; nkurow dunan ne ɛho nkuraa. Eyi ne Benyamin mma mmusua no agyapade.+


Nyansahufo Bi Kyerɛkyerɛ Ne Gyidi Mu | Nsɛm a wobisabisa\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Georgian German Greek Gujarati Hebrew Hiligaynon Hindi Hungarian Icelandic Iloko Indonesian Italian Japanese Kannada Kinyarwanda Kirghiz Kirundi Korean Latvian Lithuanian Macedonian Malagasy Malayalam Maltese Nepali Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swedish Tagalog Tamil Thai Tigrinya Tsonga Tswana Turkish Twi Ukrainian Vietnamese Xhosa Zulu\nNSƐM A WOBISABISA | FENG-LING YANG\nFeng-Ling Yang yɛ ɔpanyin a ɔhwɛ ma wɔyɛ nhwehwɛmu wɔ sukuu kɛse bi a ɛwɔ Taipei, Taiwan, mu. Wɔatintim n’adwuma wɔ nyansahu nhoma ahorow mu. Ná ogye adannandi di. Nanso ɔsesaa n’adwene akyiri yi. Nyan! nsɛmma nhoma kyerɛwfo bisaa no n’adwuma ne ne gyidi ho asɛm.\nNá m’awofo yɛ ahiafo paa, na me maame ankɔ sukuu da. Ná yɛyɛn mprako san dua afumduan wɔ ɔwora bi a ɛbɛn Taipei kurow no. M’awofo kyerɛɛ me mfaso a ɛwɔ adwumaden so, na wɔkyerɛɛ me sɛnea wɔboa afoforo nso.\nNá w’abusuafo yɛ nyamesomfo?\nNá m’abusuafo de wɔn ho ahyɛ Taosom mu. Ná yɛbɔ afɔre ma “Ɔsoro Nyankopɔn,” nanso na yennim ne ho hwee. Na metaa bisa sɛ, ‘Dɛn nti na nnipa hu amane? Dɛn nti na nnipa yɛ pɛsɛmenkominya?’ Mekenkan nhoma ahorow a ɛfa Taosom ne Buddhasom ne nea ɛfa Apuei fam ne Atɔe fam abakɔsɛm ho. Mekɔɔ asɔre ahorow bi mpo. Nanso mannya me nsɛmmisa no ho mmuae.\nDɛn nti na wusuaa abɔde ho nyansahu?\nNá mepɛ akontaabu na na m’ani gye sɛnea abɔde mu mmara horow yɛ adwuma no ho. Mmara yɛ adwuma wɔ nneɛma nyinaa mu, efi abɔde akɛse paa so besi mmoawammoawa nketenkete paa so. Ná mepɛ sɛ mete saa mmara ahorow no ase.\nDɛn nti na wugyee adannandi toom sɛ ɛyɛ nokware?\nƐno ho ade nkutoo na wɔkyerɛɛ me. Efi ntoaso sukuu kosi sukuupɔn nyinaa, adannandi nkutoo na wɔde kyerɛkyerɛɛ nneɛma mu. Na afei, esiane sɛ na meyɛ abɔde a nkwa wom ho nhwehwɛmufo nti, na wɔhwɛ kwan sɛ megye adannandi atom.\nEsiane sɛ na meyɛ abɔde a nkwa wom ho nhwehwɛmufo nti, na wɔhwɛ kwan sɛ megye adannandi atom\nDɛn na ɛma wufii ase kenkan Bible no?\nAfe 1996 mu no, mitu kɔtenaa Germany kɔtoaa me sukuu so. Afe a edi hɔ no, mihyiaa ababaa bi a wɔfrɛ no Simone. Ná ɔyɛ Yehowa Ɔdansefo, na ɔkae sɛ ɔbɛma manya me nsɛmmisa ho mmuae afi Bible mu. Bere a ɔka kyerɛɛ me sɛ Bible kyerɛkyerɛ nea enti a yɛwɔ asase yi so mu no, me ho dwiriw me. Mifii ase sɛ mɛsɔre nnɔnnan ne fã anɔpa biara na mede nnɔnhwerew biako akenkan Bible no. Sɛ mekenkan wie saa a, na mafi adi akɔnantenantew de adwinnwen ho. Edii afe no, na makenkan Bible mũ no nyinaa awie. M’ani gyee sɛnea Bible mu nkɔmhyɛ ahorow ba mu pɛpɛɛpɛ no ho. Nkakrankakra, mibegye dii sɛ Bible no fi Onyankopɔn hɔ.\nWɔ wo fam no, na wususuw sɛ nkwa fi he?\nBere a mifii ase susuw eyi ho paa wɔ afe 1990 mu no, na abɔde a nkwa wom ho animdefo afi ase rehu sɛ nnuru ahorow a ɛboa ma nkwa kɔ so no mu dɔ sen sɛnea obiara asusuw ho pɛn. Ɛwom, na nyansahufo fi bere tenten nim sɛ ahoɔdennuru a ɛwɔ nkwammoaa mu no ho nimdeɛ mu dɔ paa sen abɔde mu nneɛma nketenkete a aka nyinaa. Nanso seesei, wɔrehu ɔkwan a ahoɔdennuru akuwakuw no hyehyɛ wɔn ho te sɛ mfiri a ɛyɛ fɛ a etumi keka wɔn ho. Abɔde mu nneɛma nketenkete yi mu biara mu ahoɔdennuru betumi aboro 50. Na nkwaboaa ketewaa mpo hia mfiri ahorow pii—sɛ nhwɛso no, nea ɔde bɛtwe ahoɔden, ɔde bɛhwɛ nsɛm so ayɛ bi, na ɔde akɔ nipadua no afã foforo.\nDɛn na wubegye toom?\nMibisaa me ho sɛ, ‘Ɛyɛɛ dɛn na wɔhyehyɛɛ ahoɔdennuru mu mfiri yi yiye saa?’ Saa bere no mu a wobehui sɛ nkwaboaa ho nsɛm kɔ akyiri sen sɛnea na wosusuw no, ɛmaa nyansahufo pii bisaa asɛm koro no ara. Nyansahu mu ɔbenfo bi a ɔwɔ United States tintim nhoma bi na ɔkae sɛ nkwammoaa a ɛwɔ abɔde a nkwa wom mu no yɛ nwonwa araa ma ɛrentumi mma sɛ ɛbae ara kɛkɛ. Me ne no yɛɛ adwene. Metee nka sɛ ɔkwan biara so no obi na ɔbɔɔ nkwa.\nMibisaa me ho sɛ, ‘Ɛyɛɛ dɛn na wɔhyehyɛɛ ahoɔdennuru mu mfiri yi yiye saa?’\nƐyɛɛ dɛn na wobɛyɛɛ Yehowa Ɔdansefo?\nNea ɛkaa me koma paa ne sɛ, ɛwom sɛ na Simone nte apɔw papa de, nanso na otwa kilomita 56 nnawɔtwe biara de bɛkyerɛkyerɛ me Bible. Mibehui sɛ wɔ Nasi bere so wɔ Germany no, wɔde Adansefo binom koguu nneduaban mu esiane afã biara a na wonni wɔ amanyɔsɛm mu nti. Akokoduru a na wɔwɔ no kaa me paa. Ɔdɔ a Adansefo no wɔ ma Onyankopɔn no maa me nso mepɛe sɛ mɛyɛ sɛ wɔn.\nOnyankopɔn mu gyidi a wanya no de mfaso bi abrɛ wo?\nM’ayɔnkofo ka sɛ mewɔ anigye seesei sen kan no. Esiane sɛ mifi abusua a wodi hia buruburoo mu nti, na mibu me ho abomfiaa, na na menka baabi a mifi ne m’awofo ho asɛm nkyerɛɛ obiara. Nanso Bible ama mabehu sɛ ɛnyɛ abusua a obi fi mu na Onyankopɔn hwɛ. Nokwarem no, ɛbɛyɛ sɛ wɔtetee Yesu wɔ abusua a wodi hia buruburoo te sɛ me de yi mu. Seesei, me na mehwɛ m’awofo na m’ani gye sɛ mede wɔn bɛkyerɛ m’ayɔnkofo.


Daa Na Me Werɛ Aho—Menyɛ Dɛn? | Mmabun Bisa Sɛ\nKENKAN WƆ Abkhaz Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Fijian Finnish French Georgian German Greek Haitian Creole Hebrew Hiligaynon Hungarian Iban Icelandic Iloko Indonesian Italian Japanese Kinyarwanda Kirghiz Kirundi Korean Lithuanian Macedonian Malagasy Malay Malayalam Maltese Moore Myanmar Ngabere Norwegian Nzema Ossetian Polish Portuguese Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sunda Swahili Swedish Tagalog Tatar Telugu Thai Tsonga Tswana Turkish Turkmen Twi Ukrainian Umbundu Vietnamese Xhosa Zulu\n“Sɛ obiara hia mmoa a, ɔba me nkyɛn ma meboa no. Nanso nea obiara nnim ne sɛ, sɛ meboa wɔn wie a, mekɔ fie kɔhyɛ dan mu sũ.”—Kellie.\n“Sɛ meboto a, ɛyɛ a mempɛ sɛ mɛbɛn obiara. Sɛ obi ka sɛ memmra dwumadie bi ase a, mepɛ biribi de yi me ho ano sɛnea ɛbɛyɛ a merenkɔ. M’abusuafoɔ nnim m’awerɛhoɔ no ho hwee. Ɛyɛ wɔn sɛ biribiara da dinn.”—Rick.\nWo nso, ɛyɛ a wote nka te sɛ Kellie ne Rick anaa? Sɛ saa na wote nka a, ɛno nkyerɛ sɛ asɛm wɔ wo ho. Ɛwom ara a, yɛn mu biara werɛ tumi ho ne ho. Mmarima ne mmaa anokwafoɔ a Bible ka wɔn ho asɛm no mpo, ɛtɔ mmere bi a, na wɔn werɛ ho.—1 Samuel 1:6-8; Dwom 35:14.\nƐtɔ da a na wonim nea enti a wo werɛ aho, nanso, ebi hɔ a na wonhu nea enti. Asɛm a Anna, ababaa bi a wadi mfie 19 kaeɛ ne sɛ: “Sɛ biribi bɔne bi ntoo wo mpo a, wo werɛ tumi ho. Sɛ wonni haw mpo a, wo werɛ tumi ho wo ho. Wodwene ho ara a, wonte aseɛ, nanso ɛtumi si!”\nSɛ wonim nea enti a wo werɛ aho o, wonnim o, asɛm no ne sɛ, ɛba saa a, ɛdeɛn na wobɛyɛ? Nneɛma a wobɛtumi ayɛ no bi nie:\nKa ho asɛm. Hiob ahohia mu no, ɔkaa sɛ: “Mɛkasa me kra awerɛhoɔ mu!”—Hiob 10:1.\nKellie ka sɛ: Sɛ meka m’asɛm kyerɛ obi a, me ho bae me ankasa. Mete nka sɛ m’adesoa no, obi asɔ mu bi. Ɛte sɛ nea meda amena mu na obi de ahoma rebɛyi me afi mu.\nTwerɛ wo haw no to hɔ. Sɛ awerɛhoɔ ama woayɛ basaa a, ɛnneɛ twerɛ sɛnea wote nka gu krataa so. Bere a Onyankopɔn honhom kaa Dawid ma ɔtwerɛɛ nnwom no, Dawid de n’awerɛhoɔ a ɔdi ho nsɛm kaa ho. (Dwom 6:6) Wo nso, sɛ wo werɛ ho na wotwerɛ ho asɛm to hɔ a, ɛbɛboa wo ma ‘woakora nyansa ne adwempa.’—Mmebusɛm 3:21.\nHeather ka sɛ: Sɛ me werɛ ho a, m’adwene tu fra. Nanso, sɛ metwerɛ nea ahyɛ me so no to hɔ a, ɛma m’adwene mu da hɔ. Sɛ wotumi twerɛ nea ɛha wo to hɔ na wohu nea wobɛyɛ wɔ ho a, awerɛhoɔ renhyɛ wo so mmoro so.\nBɔ ho mpaeɛ. Bible ka sɛ, sɛ wobɔ wo haw ho mpae a, ‘Onyankopɔn asomdwoeɛ a ɛboro adwene nyinaa soɔ no bɛbɔ w’akoma ne w’adwene nsusuiɛ ho ban.’—Filipifoɔ 4:6, 7.\nEsther ka sɛ: Meyɛe ara sɛ mɛhu nea enti a m’ani nnye, nanso manhu. Mesrɛɛ Yehowa sɛ ɔmmoa me mma mennya anigye. Afei deɛ na awerɛhoɔdie basabasa no afono me. Nanso Yehowa adom, me werɛ nho saa bio. Mahu sɛ mpaebɔ yɛ adwuma paa!\nAwerɛhoɔdie te sɛ amena. Sɛ wobɔ wo ho mmɔden na woma afoforɔ boa wo a, wobɛtumi apue afi saa amena no mu\nNea wobɛtumi ayɛ: Kenkan asɛm a ɛwɔ Dwom 139:23, 24 no, na wobɛhu sɛnea ɛsɛ sɛ wobɔ Yehowa mpaeɛ. Ka biribiara a ɛwɔ wo koma mu kyerɛ no, na srɛ no sɛ ɔmma wonhu nea ɛma wodi awerɛhoɔ no.\nNea yɛaka yi nyinaa akyi no, Onyankopɔn Asɛm Bible nso wɔ hɔ ma wo. Bible yɛ nwoma a ɛsom bo paa. Sɛ wokenkan a, wobɛhu nneɛma pii a ɛbɛma w’ani agye.—Dwom 1:1-3.\nSɛ awerɛhoɔ no annyae a, ɛdeɛn na wobɛyɛ?\nAberanteɛ bi a wɔfrɛ no Ryan ka sɛ ɛtɔ da a ɔmpɛ sɛ ɔbɛsɔre afi kɛtɛ so mpo efisɛ ɔresɔre yi, awerɛhoɔ nkoaa. Ryan yare adwenemhaw. Nnipa pii nso wɔ saa yareɛ no bi. Nhwehwɛmu kyerɛ sɛ, sɛ woyi mmabun 4 a, wɔn mu 1 nya adwenemhaw a ano yɛ den anaa nea ano nyɛ den ansa na wabɛyɛ ɔpanin.\nDɛn na ɛbɛma woahu sɛ woanya adwenemhaw? Ebia na w’ani nnye sɛ kane no, anaa wo suban asesa. Ɛbɛtumi aba sɛ wompɛ sɛ wobɛbɛn obiara, na nneɛma a na woyɛ no bere bi a atwam nso, afei deɛ w’ani nnye ho bio. Afei nso, w’adidie ne wo nna nyinaa bɛtumi asesa, na ɛbɛtumi aba sɛ daa wote nka sɛ mfasoɔ nni wo so anaa woayɛ bɔne bi. Sɛ wohu saa nneɛma yi bi wɔ wo ho a, ɛbɛtumi akyerɛ sɛ woanya adwenemhaw.\nNokwasɛm ne sɛ, ɛwom ara a, nneɛma a yɛaka yi bi tumi yɛ yɛn mu biara. Nanso sɛ ɛboro nnawɔtwe mmienu a, ɛnneɛ ebia ɛho bɛhia sɛ woka kyerɛ w’awofoɔ ma wɔne wo kɔ ayaresabea. Sɛ yareɛ bi na ɛma wo werɛ ho saa a, ɛnneɛ mokɔ dɔkota hɔ a, mobɛhu.\nSɛ dɔkota ka sɛ woanya adwenemhaw a, ɛnsɛ sɛ wofɛre ho. Nnipa pii a wɔwɔ adwenemhaw no, esiane sɛ ayaresafoɔ hwɛɛ wɔn maa wɔn nnuro nti, wɔn ho atɔ wɔn, na seesei deɛ wɔn ani gye. Sɛ adwenemhaw na ɛma wo werɛ ho o, sɛ ɛnyɛ ɛno o, kae awerɛkyekyesɛm a ɛwɔ Dwom 34:18 no. Ɛhɔ ka sɛ: “Yehowa bɛn wɔn a wɔn akoma abubuo; ɔgye wɔn a wɔn honhom abotoɔ.”\nShare Share Daa Na Me Werɛ Aho—Menyɛ Dɛn?


Забур 19 CARS - Nnwom 19 ASCB\n1Ɔsoro ka Onyankopɔn animuonyam ho asɛm!\nEwiem pae mu ka ne nsa ano adwuma,\n2Ɛda biara, wɔkasa;\nanadwo biara, wɔkyerɛ nimdeɛ.\n3Ɔkasa anaa nsɛm nnim\nna wɔnnte wɔn nne.\n4Nanso wɔn asɛm akɔduru asase so mmaa nyinaa,\nwɔn nsɛm nso akɔduru asase ano.\nWɔ ɔsoro hɔ, wasi ntomadan ama owia,\n5a ɔte sɛ ayeforɔkunu a ɔfiri ne pia mu,\nte sɛ ɔbrane a ne ho pere no sɛ ɔbɛtu ne mmirika.\n6Ɛpue wɔ ɔsoro fa baabi\nna atwa ne ho akɔsi ano;\nbiribiara nhinta ne hyeɛ.\nɛkanyane ɔkra no.\nAhotosoɔ wɔ Awurade nhyehyɛeɛ mu,\nɛma deɛ ɔnnim nyansa hunu nyansa.\n8Awurade ahyɛdeɛ tene;\nɛma akoma mu anigyeɛ.\nna ɛbue ani.\n9Awurade suro yɛ kronn,\nAwurade mmaransɛm yɛ nokorɛ\nna ne nyinaa tene.\n10Ɛsom bo sene sikakɔkɔɔ\nsene sikakɔkɔɔ amapa mpo;\nɛyɛ dɛ sene ɛwoɔ,\nsene ɛwoɔ a ɛfiri ɛwokyɛm mu.\n11Wɔnam so bɔ wo ɔsomfoɔ kɔkɔ sɛ,\nɛsodie so akatua yɛ bebree.\n12Hwan na ɔhunu nʼankasa mfomsoɔ?\nFa me mfomsoɔ a ahinta kyɛ me.\n13Bɔ wʼakoa ho ban firi ɔboayɛ bɔne ho,\na merenni fɔ wɔ bɔne akɛseɛ ho.\n14Ma mʼanom nsɛm ne mʼakoma mu mpaeɛbɔ\nnyɛ deɛ ɛsɔ wʼani, Ao Awurade\nme Botan ne me Gyefoɔ.\nASCB : Nnwom 19